POLITICA MONETARĂ A BNR ÎN PERSPECTIVA INTEGRĂRII ROMÂNIEI ÎN ZONA EURO

„... să-i facem pe oameni să lucreze împreună, să le arătăm că, 

dincolo de divergenţe sau de frontiere, au un interes comun.”

Jean Monnet

INTRODUCERE

Realizarea Uniunii Economice şi Monetare
, consfinţită în 1992 prin Tratatul de la Maastricht
, a constituit premisa unor oportunităţi fără precedent în istoria contemporană mondială: un spaţiu economic cu o singură monedă şi o piaţă internă cu 370 de milioane de consumatori. În acelaşi timp, moneda unică a oferit cetăţenilor Uniunii Europene un sentiment mai profund de apartenenţă la un spaţiu comun, în ciuda faptului că vorbesc limbi diferite şi nu împărtăşesc aceeaşi memorie istorică. Datorită pieţei unice, economiile statelor membre sunt tot mai legate unele de altele. Peste 60% din comerţul lor extern este intracomunitar, există tot mai multe firme mixte europene, acorduri de cooperare sau coproprietate. Industria financiar-bancară poate efectua operaţiuni transfrontaliere, cetăţenii pot să-şi deschidă conturi în oricare dintre statele membre şi să-şi transfere capitalurile oriunde în interiorul Uniunii.

Deşi Sistemul Monetar European a avut succes în ceea ce priveşte stabilitatea monetară, monedele naţionale erau “vulnerabile”. Instabilitatea monetară descuraja investiţiile, existenţa mai multor monede naţionale europene crescând costurile şi, în acelaşi timp, reprezentând o povară financiară pentru companiile care îşi desfăşurau activitatea în mai multe state membre.
1 ianuarie 2002 este cunoscută şi ca Ziua E, mai exact data la care Euro a devenit moneda comună a celor 12 state care au aderat la Uniunea Monetară Europeană (UME), formând aşa-numita zonă Euro.

Convertirea unor monede naţionale în moneda Euro a marcat cea mai mare operaţiune monetară realizată vreodată. Prin bancnotele Euro, 303 milioane de europeni folosesc aceeaşi monedă. Este cel mai mare succes al procesului de integrare euro​peană început în urmă cu cincizeci de ani şi realitatea europeană cea mai palpabilă pentru cetăţenii săi, expresia însăşi a Uniunii şi unul dintre semnele suveranităţii sale
.

Cu toate acestea, istoria a demonstrat şi liderii politici europeni au afirmat constant că atât prezentul cât şi viitorul Uniunii sunt în strânsă dependenţă cu dimensiunea politică a zonei Euro
, fapt confirmat de numeroasele studii ale mediilor academice, politice şi economice privind integrarea economică şi moneda unică europeană. Principala idee care se desprinde atât din declaraţiile politice ale liderilor europeni, cât şi din documentele şi studiile empirice legate de implementarea euro, au demonstrat, raportat la viitorul Europei, că moneda unică, la scară internaţională ca expresie a economiei din “Eurozonă”, are nevoie de o reprezentare diferită de cea actuală, de o capacitate de acţiune politică şi de relaţii externe care să exprime acea suveranitate poli​tică europeană. „Dacă o completă uniune economică este imposibilă, atunci o completă  uniune politică este, de asemenea, exclusă”, nota studiul conţinut în lucrarea „Documente ale istoriei integrării europene”
.        
Prin Euro s-a atins o nouă treaptă în UE, nu doar la scară economică şi monetară. Exis​tenţa lui, în calitate de expresie a suveranităţii europene, are nevoie de noi progrese pe calea integrării politice a unei Europe cu o economie care să conducă continentul spre prosperitate şi care să garanteze coeziunea econo​mică şi socială adaptată modelului “societate a bunăstării”, proprie spaţiului european. Creşterea economică rapidă, stabilitatea macroeconomică şi statul bunăstării sociale s-au susţinut reciproc. Aceasta a constituit, de fapt, etapa de consolidare a filosofiei modelului social european, preluată ulterior, pe un registru mai mult sau mai puţin accentuat, de toate statele membre ale Uniunii Europene.
La câteva săptămâni de la punerea în circulaţie a Euro, succesul operaţiunii părea confirmat. Problemele logistice au fost minime, iar cetăţenii europeni au reacţionat pozitiv la substi​tuţie. Cel mai mare succes integrator al UE în cei 50 de ani de viaţă era pe cale să se consume, facilitat de un amplu consens al ţărilor membre.

CAPITOLUL 1

NECESITATEA INTEGRĂRII MONETARE

1.4. Etapele constituirii Uniunii Economice Monetare

Crearea Uniunii Economice şi Monetare (UEM)
 a fost un proiect al Comunităţii Europene încă de la sfârşitul anilor ’60. În 1969, Summit-ul european de la Haga transformă UEM într-un obiectiv oficial. Raportul Werner, din 1970, prezenta un plan pentru atingerea obiectivului Uniunii Economice şi Monetare, plan ce urma să se desfăşoare într-un interval de 10 ani. Însă, datorită crizelor petroliere, divergenţelor de politică economică şi slăbiciunii dolarului, acţiunile de articulare a monedelor naţionale într-un soi de “şarpe monetar“ (mecanism de schimb valutar) au fost limitate la un aranjament în acest sens între Germania, Danemarca şi ţările Benelux. 

În 1979, procesul a fost relansat prin crearea Sistemului Monetar European (SME), ce reprezenta un exemplu nemaiîntâlnit de cooperare în domeniul monetar. Sistemul era construit pe principiul unor rate de schimb stabile dar ajustabile, bazate pe existenţa unei serii de rate centrale determinate prin comparaţie cu ECU
, acesta din urmă reprezentând o nouă valoare calculată ca medie a monedelor participante. Până în momentul negocierii Tratatului de la Maastricht (1990 – 1991), SME era privit ca un succes atât de către economişti, cât şi de către politicieni. Volatilitatea ratelor de schimb între monedele europene fusese redusă substanţial: între 1979 şi 1985 ea ajunsese la jumătatea valorii din perioada 1975 – 1979, şi a continuat să se înjumătăţească în perioada 1986 – 1989. Scăderea şi, în acelaşi timp, convergenţa dintre rata inflaţiei şi rata dobânzii pe termen lung au contribuit şi ele la succesul SME.

Uniunea Economică şi Monetară a fost posibilă în contextul realizării cu succes a proiectului de constituire a Pieţei Unice
. Definirea coordonatelor acesteia s-a produs în paralel cu punerea în aplicare a celor patru libertăţi de circulaţie în interiorul UE. Pentru convergenţa unei asemenea interdependenţe între economiile naţionale era necesară şi o instituţie care să proiecteze şi să aplice o politică monetară unică, precum şi bănci centrale naţionale, responsabile cu politica financiară din statele membre. Succesul SME a reprezentat un cadru deosebit de favorabil pentru discuţiile privitoare la consolidarea Uniunii Economice şi Monetare, ce au fost reluate după 1985 cu UEM apărând din ce în ce mai mult în ipostaza unei etape necesare pentru finalizarea Pieţei Unice. 

Proiectul care a condus la moneda unică a început să capete formă în anii 1987-88 cu primele materiale prezentate de Edouard Balladur, pe atunci ministru de finanţe al Franţei, şi de Hans-Dietrich Genscher, ministrul german al afacerilor externe. La summitul de la Hanovra din iunie 1988, şefii de guvern au invitat pe preşedintele de atunci al Comisiei Europene, Jacques Delors, să formeze un comitet, a cărui sarcină era elaborarea unui raport privind uniunea monetară şi economică. Comitetul Delors a prezentat după 1 an de zile un set de propuneri pentru o uniune creată în trei etape:

1. Prima etapă a însemnat un efort concertat pentru realizarea coordonării politicilor monetare naţionale. Liderii europeni au decis ca prima etapă să înceapă la 1 iunie 1990, odată cu realizarea libertăţii de circulaţie a capitalurilor în cadrul UE.

2. Etapa  a 2-a, cursurile de schimb ale valutelor ce urmau să intre în uniunea monetară nu mai puteau fi realiniate decât dacă erau invocate "circumstanţe excepţionale". Această fază a doua a început la 1 ianuarie 1994, odată cu lansarea Institutului Monetar European, precursorul Băncii Centrale Europene. Etapa a 2-a a fost conturată mai detaliat la Conferinţa Interguvernamentală care a debutat la Roma în decembrie 1990 şi s-a terminat la Maastricht în decembrie 1991, având drept finalitate Tratatul de la Maastricht, unul dintre cele mai ambiţioase documente din istoria UE. În cadrul acestui tratat au fost înscrise angajamentele necesare pentru a fundamenta  moneda unică. 

3. Etapa a 3-a a debutat la  1 ianuarie 1999 odată cu lansarea propriu-zisă  a monedei unice  sub autoritatea  Băncii Centrale Europene care a început să funcţioneze cu această ocazie, ca moştenitoare a Institutului European Monetar. La summitul din 2 mai 1998 de la Bruxelles, liderii europeni au decis ca 11 ţări să facă parte din Eurosistem. Grecia şi Suedia nu au îndeplinit criteriile de convergenţă, iar Marea Britanie şi Danemarca au hotărât să nu participe (opţiune oferită de Tratatul asupra Uniunii Europene).

Calendarul Euro prevedea lansarea monedei unice la 1 ianuarie 1999 şi introducerea bancnotelor şi monedelor de la 1 ianuarie 2002, în următoarele etape:

mai 1998
: 

Stabilirea listei ţărilor participante la moneda unică şi fixarea ratelor de schimb bilaterale între ţările participante la primul val (de exemplu franc-marcă). 

1 ianuarie 1999:

Naşterea Euro prin fixarea irevocabilă a parităţilor între monedele ţărilor participante şi în raport cu moneda unică. Politica monetară va fi aceeaşi pentru toată zona Euro şi va fi hotărâtă de BCE. Datoria publică va fi emisă în moneda unică, iar pieţele financiare vor funcţiona în Euro.

1 ianuarie 2002:

Introducerea monedelor şi bancnotelor Euro. Monedele naţionale urmau să fie retrase treptat.

30 iunie 2002:

Încheierea perioadei de circulaţie în paralel a monedelor naţionale şi a Euro. Aceasta  rămâne singura monedă valabilă. 

Ceea ce nu prevede Tratatul este posibilitatea unui stat membru de a se retrage din Uniunea Economică şi Monetară odată intrat, precum şi posibilitatea de a exclude un stat membru de la adoptarea Euro, dacă acel stat nu îndeplineşte condiţiile necesare. Ceea ce indică clar Tratatul sunt principiile monetare şi financiare pe care se bazează UEM. 

1.2. Criteriile de convergenţă adoptate în cadrul conferinţei de la Maastricht

Tratatul de la Maastricht a prevăzut ca măsurarea gradului de convergenţă să se facă prin mai mulţi indicatori de performanţă macroeconomică, definind criteriile de convergenţă pentru accesul la Uniunea Economică şi Monetară, astfel:

Criteriile monetare de convergenţă

a) Rata inflaţiei

Rata inflaţiei nu trebuie să depăşească cu mai mult de 1,5 procente media celor trei ţări cu cele mai scăzute rate de inflaţie.

Acest criteriu implică un grad de convergenţă a politicilor monetare. Este important ca ratele de inflaţie să conveargă în interiorul unei uniuni, căci ţările care au inflaţie mai ridicată decât altele suferă o pierdere a competitivităţii care nu mai poate fi corectată printr-o devalorizare.

b) Dobânda pe termen lung

Ratele dobânzii pe termen lung nu pot depăşi mai mult cu două procente media celor trei ţări cu inflaţia cea mai scăzută. 

Acest crieriu conţine două puncte esenţiale: rata dobânzii care este determinată pe piaţă de cerere şi ofertă şi cerere şi rata de inflaţie anticipată. Rata anticipată a inflaţiei este integrată în dobânda pe termen lung. În consecinţă, convergenţa dobânzilor pe termen lung înseamnă convergenţa ratelor de inflaţie anticipate. Ratele dobânzilor pe termen lung (obligaţiuni, bonuri de tezaur etc.) sunt cele care exprimă gradul de credibilitate în privinţa condiţiilor economice fundamentale, a evoluţiei ratelor inflaţiei.

Diferenţe mai mari în privinţa ratelor dobânzilor ar exprima anticiparea unor evoluţii neconvergente a economiilor şi o deplasare a capitalului în conformitate cu o asemenea evoluţie.

c) Cursul de schimb

Cursul de schimb trebuie să rămână în interiorul limitelor de fluctuaţie ale SME fără nici o devalorizare în timpul celor doi ani care preced evaluarea criteriilor în vederea trecerii la moneda unică. 

Sistemul Monetar European, instituit în 1979, avea în centrul său moneda scripturală ECU, calculată pe baza unui coş de monede, faţă de care se stabilise o marja admisă de fluctuare de +/- 2,25%. În urma crizei din 1992-1993, s-a trecut la ceea ce se numeşte Noul Sistem Monetar European, în cadrul căruia marjele de fluctuare admise erau de +/- 15%. Într-o asemenea marjă, orice monedă se poate menţine fără devalorizare sau revalorizare. Se poate spune că de la admiterea acestui nou sistem, condiţia nemodificării parităţilor, aşa cum a fost formulată în Tratat, nu mai este de actualitate. Important este, însă, exerciţiul participării la un mecanism care "simulează" o cooperare în cadrul unei zone şi, mai ales, importantă este realizarea stabilităţii "de facto" a cursurilor.
Se poate observa, deci, că aceste trei criterii monetare se sprijină în principal pe inflaţie, primul în mod explicit, al doilea pentru că dobânzile pe termen lung înglobează anticipările de inflaţie şi al treilea (cursul de schimb), deoarece constrânge ţările să-şi controleze costurile în loc să caute recuperări uşoare ale competitivităţii cu ajutorul devalorizărilor.

Criteriile bugetare de convergenţă

a) Deficite şi datorie

a1)  Deficitele publice nu pot depăşi 3% din PIB.

a2) Datoria publică nu poate depăşi 60% din PIB.
Aceste criterii sunt în legătură cu criteriile monetare.

Deficitul public este compus din deficitul primar (înaintea plăţii cuantumului datoriei) şi din serviciul datoriei (rambursarea datoriei publice). În momentul rambursării trebuie obţinut un excedent primar reducând cheluielile şi mărind impozitele. Datoria publică totală - internă şi externă, guvernamentală şi locală - acumulată duce la o datorie publică, ce va reprezenta o povară şi va atrage după sine nevoia unor impozite mai mari, ceea ce va influenţa negativ investiţiile şi creşterea economică. Dacă datoria publică depăşeşte un anumit prag, aceasta  ridică mari probleme privind rambursarea, totodată crescând riscul de ţară.
b) Lipsa dreptului seniorial

Un guvern poate să recurgă la emisie monetară pentru a uşura stocul real al datoriei. Pentru că datoria reală se exprimă în termeni de preţ, o creştere monetară inflaţionistă diminuează valoarea reală a datoriei. Totuşi, emisia monetară pentru a reduce datoria reală (“dreptul seniorial”) este interzisă în UEM, din cauza caracterului său inflaţionist. De unde necesitatea de a impune criterii vizând controlul deficitelor şi datoriei pentru a evita situaţiile în care ţările nu mai au altă ieşire financiară decât inflaţia, ceea ce ar compromite credibilitatea uniunii monetare.

1.3. Avantajele şi dezavantajele monedei unice europene

Moneda euro configurează o uniune economică, politică şi socială bine definită, în care scopul prioritar urmărit de membri este acela de a construi un viitor comun şi prosper, în conformitate cu respectarea integrităţii mediului natural, conservarea valorilor tradiţionale şi a trecutului istoric, implementarea valorilor moderne în spiritul globalizării mondoeconomice şi a beneficiilor ce decurg din acest proces. Astfel, avantajele indiscutabile ale monedei europene, deduse din experienţele statelor care au implementat moneda, din studiile şi documentele realizate la nivelul Uniunii precum şi din documentele şi statisticile realizate de mediile economice, sunt:
· Stabilitatea monetară va influenţa pozitiv economiile europene. Cu o monedă comună nu vor mai exista fluctuaţii de schimb care riscau să blocheze comerţul intra-european. Totuşi, chiar şi cu o monedă comună, preţurile interne pot evolua după ritmurile diferite ale fiecărei ţări, în aşa fel încât puterea de cumpărare a euro să varieze de la o ţară la alta. Acest lucru nu mai reprezintă, cu toate acestea, o problemă, în măsura în care preţurile au tendinţa să conveargă, antrenând chiar prin acest fapt o convergenţă a puterii de cumpărare în interiorul uniunii monetare. Această stabilitate a puterii de cumpărare este un avantaj important, conducând în principiu la o creştere a comerţului internaţional. Absenţa incertitudinii facilitează circulaţia mărfurilor. De la iniţiativa pieţei unice în Europa, comerţul intra-european a crescut considerabil; e posibil ca moneda unică să conducă la o integrare şi mai puternică a pieţelor şi să încurajeze comerţul. Astfel, climatul de stabilitate şi de certitudine este beneficiul principal al uniunii monetare.

· Promisiunea unei inflaţii reduse garantate de o bancă centrală independentă reprezintă un alt lucru pozitiv;

· Se prevede  o stabilitate macroeconomică sporită;

· De asemenea, specialiştii consideră că cele mai mari beneficii se vor obţine în zona microeconomiei. Oamenii de afaceri, dar şi persoanele individuale vor avea posibilitatea de a realiza economii folosind o singură monedă. Se consideră că beneficiile provenind din costurile mai joase ale tranzacţiilor şi ale operaţiunilor de protejare ("hedging")
 vor atinge aproximativ 40 miliarde euro pe an , adică circa 0.5% din PIB -ul Unuinii Europene;

· Se consideră că moneda unică va stimula dezvoltarea pieţei unice. Până acum, piaţa unică a oferit câştiguri mai mici decât s-a sperat în ceea ce priveşte eficienţa ei. Dar, prin introducerea euro, consumatorii şi companiile vor fi obligaţi să trateze zona euro ca o singură entitate, chiar dacă sistemele de impozitare şi reglementările sunt încă diferite de la ţară la ţară.

· Transparenţa preţurilor va avea ca efect creşterea concurenţei, deoarece companiile vor vinde de-a lungul întregii zone euro şi consumatorii vor putea cumpăra de oriunde. Moneda unică va stimula concurenţa companiilor din piaţa unică europeană. Realizarea pieţei interne în 1992 a reprezentat un pas pe calea integrării  europene. Ca şi în SUA, bunurile, serviciile, capitalurile şi forţa de muncă se pot mişca fără restricţii în Europa. Acest lucru a transformat Europa într-un loc mai atractiv pentru investiţii. Totuşi, piaţa internă din Europa diferă substanţial de cea americană. Costurile şi incertitudinele legate de folosirea de devize naţionale diferite reprezintă încă o frână considerabilă în calea comerţului transfrontalier şi a investiţiilor. Cu euro, va exista o piaţă unică autentică în Europa. 

· Acest lucru va obliga companiile să se restructureze mai repede, stimulând în continuare economiile. Competiţia mai intensă va stimula reforma structurală în Europa. Statele membre vor fi stimulate să abordeze problema rigidităţii pieţelor muncii pentru a rămâne competitive în noul mediu european. Vor exista, de asemenea, presiuni pentru un cadru de reglementare mai favorabil pentru întreprinderi. Competiţia intensă în piaţa unică va impune o mai mare armonizare a politicilor fiscale naţionale. 

· Moneda unică permite o reducere a ratelor dobânzilor în Europa.  Actualmente, anumite ţări trebuie să adauge o primă de risc ratei dobânzii pentru a atrage investitorii care se tem de o depreciere a monedei. Cu o monedă unică o devalorizare este imposibilă şi prima de risc dispare. 
· O monedă unică elimină atacurile speculative care constrâng o ţară să ridice mult dobânzile pentru a-şi apăra moneda, cum a fost cazul în septembrie 1992. Or, o dobândă mai ridicată reprezintă un cost pentru economie: mai puţine investiţii, creştere lentă, mai mult şomaj. Acest cost datorat comportamentelor speculative şi independent de fundamentări economice ar putea fi evitat cu cursuri de schimb fixe sau cu o monedă unică.

· Cu o monedă unică, firmele şi persoanele fizice pot mai uşor să compare preţurile în diferitele ţări europene. Actualmente, preţul unui bun de consum poate varia până la 100% între ţări. Întreprinderile pot cere preţuri diferite pentru acelaşi produs de la un stat la altul, în funcţie de elasticitatea cererii. Această putere de monopol exercitată de anumite întreprinderi înseamnă implicit o pierdere pentru consumator. Când toate bunurile vor fi exprimate prin aceeaşi monedă nimeni nu va mai calcula convertibilitatea şi comparaţia va fi mai uşoară. Moneda unică presupune deci o mai bună informare a consumatorului şi, în acelaşi timp, o încurajare a concurenţei în interiorul Uniunii.

· Cu moneda unică vor fi eliminate costurile de convertibilitate. Întreprinderile care fac import-export intra-european suportă riscul unor cursuri de schimb nefavorabile. Costurile de convertibilitate de tranzacţie şi cheltuielile de acoperire pe piaţă, cu plata la termen, vor fi evitate cu o monedă unică. Persoanele fizice suportă şi ele costurile de convertibilitate. Majoritatea costurilor de convertibilitate sunt suportate de întreprinderile care fac comerţ intra-european, dar costurile există şi pentru indivizi. Global, se estimează că  aceste costuri de convertibilitate de la o monedă la alta sunt de ordinul a 0,4% din PIB-ul comunitar în fiecare an.

· Moneda unică stimulează piaţa de capital care devine mai lichidă, micşorând costul capitalului şi îmbunătâţind alocarea lui.

Inconveniente

Cei care şi-au manifestat, pe baza unor analize judicioase, neîncrederea în viitorul monedei unice (euroscepticii) au pornit de la argumente care ţin de costurile inerente tranziţiei, costurile ocazionale, şocurile economice şi posibilitatea apariţiei unor divergenţe de natură politică.

· Pierderea independenţei în termeni de politică bugetară

Odată cu criteriile de la Maastricht, ţările trebuie să ducă politici bugetare restrictive, ceea ce poate conduce la o scădere a creşterii economice şi a locurilor de muncă în Europa. Fără autonomie în materie de politică monetară, politica bugetară reprezintă o constrângere inutilă şi periculoasă. Constrângerile care au pondere asupra conduitei politicii bugetare în UEM nu sunt astăzi definite. Unii economişti înclină spre federalism bugetar, alţii pentru o politică bugetară autonomă.

· Convertibilitatea monedelor naţionale în monedă europeană

Acest cost nu trebuie să fie subestimat. În afara costurilor de fabricaţie a monedelor şi a biletelor noi, vor mai fi costuri de convertibilitate în momentul introducerii monedei unice, căci vor trebui ajustate sistemele de compatibilitate. Băncile vor suporta deci costuri neîndoielnice: toate serviciile oferite de bănci (ghişeele automate, cecurile, împrumuturile) în sfârşit, tot ceea ce era înainte emis în deviză naţională va fi emis în euro. La fel pentru întreprinderi, toată facturarea, preţurile şi casele de bani vor fi schimbate. Totuşi, aceste costuri vor fi suportate o dată pentru totdeauna (chiar dacă tranziţia poate dura un timp), în timp ce beneficiile vor fi durabile.

· Pierderea de ajustare prin cursul de schimb

Ţările membre ale spaţiului euro au renunţat, prin acceptarea monedei unice, la dreptul de a stabili propriul curs de schimb şi la opţiunea de a modifica cursul de schimb al monedei proprii în raport cu altele. Această  pierdere  de flexibilitate poate să se dovedească un mare sacrificiu, dacă economiile lor nu se vor comporta sincron şi nu se vor putea ajusta uşor prin alte metode;

Fără instrumentul cursului de schimb, ţările vor pierde un amortizor important. Variaţia cursului de schimb permite absorbţia şocurilor asimetrice, mai ales în absenţa mobilităţii factorilor de producţie (mână de lucru şi/sau capital) şi a unui sistem bugetar federal care poate compensa lipsa ajustării.

Funcţionarea zonei euro va depinde foarte mult de cât de mult se aseamănă cu modelul pe care economiştii îl numesc "zonă monetară optimală" ("optimal currency area")
.

Chiar înainte de a şti dacă Europa este pregătită pentru o monedă unică, trebuie să ne întrebăm dacă ea constituie o zonă monetară optimală.

Există mai multe  răspunsuri posibile pentru atenuarea "şocurilor asimetrice":
· Deplasarea capitalurilor şi a forţei de muncă din regiunile în recesiune către cele în expansiune;

· Scăderea preţurilor şi a salariilor în regiunea în recesiune şi creşterea preţurilor şi a salariilor în regiunea înfloritoare, astfel încât efectul va fi creşterea cererii pentru produsele din regiunea aflată în dificultate pe seama celei care prosperă;

· Alt răspuns posibil este transferul de resurse dinspre regiunile care merg bine spre cele care merg prost, fie pe cale guvernamentală, fie pe cale individuală prin câştigurile obţinute din deţinerea de active străine.

Guvernele au căzut de acord să creeze "o cămaşă de forţă fiscală" numită "Pactul de stabilitate şi creştere"
 care reduce marja de soluţii de ajustare aflată la dispoziţia lor. Principalele elemente conţinute în pactul de stabilitate şi creştere sunt:

· Un sistem de avertizare timpurie pentru identificarea şi corectarea  cât mai repede posibil a alunecărilor în politicile bugetare;

· Un obiectiv de bugete echilibrate pe termen mediu;

· Posibilitatea sancţiunilor financiare împotriva ţărilor care au un deficit public persistent.

CAPITOLUL 2

POLITICA MONETARĂ ŞI INSTRUMENTELE POLITICII MONETARE

2.1. Politica monetară – rol şi obiective

Principalul obiectiv al politicii monetare este menţinerea stabilităţii preţurilor, în paralel cu sprijinirea politicilor economice comunitare de ansamblu. Politica monetară trebuie să fie în concordanţă cu o economie de piaţă deschisă în care să funcţioneze libera concurenţă. În ce priveşte politicile fiscale, ţărilor din zona Euro li se cere să aibă şi să menţină finanţe publice bine administrate, conform prevederilor Tratatului de la Maastricht. 

Cadrul instituţional pentru Uniunea Economică şi Monetară (UEM), stabilit prin Tratatul de la Maastricht, face o distincţie clară între atribuţiile la nivel comunitar şi cele la nivel naţional. Ca urmare a introducerii monedei unice, competenţa în domeniul politicii monetare a zonei euro a fost transferată la nivel comunitar. Pentru îndeplinirea obiectivului fundamental privind menţinerea stabilităţii preţurilor, Eurosistemul beneficiază de un grad înalt de independenţă faţă de influenţele politice. 
În schimb, politicile economice (fiscale sau structurale) rămân, în mare măsură,  resortul statelor membre, înscriindu-se într-un cadru european.
Argumentul principal al acestei dihotomii este că, în timp ce politica monetară este, prin natura acesteia, indivizibilă în cadrul unei uniuni monetare, politicile economice trebuie să ţină seama de caracteristicile naţionale şi de cadrul instituţional naţional şi, prin urmare, pot fi mai eficient aplicate la nivel naţional. De asemenea, recunoaşterea, în general, a competenţei autorităţilor naţionale în domeniul politicilor economice permite un anumit grad de concurenţă între politici, în scopul îmbunătăţirii eficienţei lor şi promovării bunelor practici.

Tratatul prevede trei modalităţi diferite de elaborare a politicilor în diverse domenii ale UEM: 

(i) transferul total de competenţă la nivel comunitar în domeniul politicii monetare; 

(ii) coordonarea normativă a politicii fiscale; 

(iii) coordonarea „flexibilă” a celorlalte politici economice. 

Un obiectiv central al politicii monetare îl reprezintă asigurarea treptată a convergenţei

nominale şi a convergenţei reale cu ţările membre ale UE;

- Convergenţa nominală constă în îndeplinirea criteriilor de la Maastricht privind:

• inflaţia

• cursul de schimb

• sustenabilitatea poziţiei fiscale

• dobânzile la obligaţiunile pe termen lung;

- Convergenţa reală constă în apropierea veniturilor pe cap de locuitor;

- O măsură de politică monetară capabilă să stimuleze atât convergenţa nominală, cât şi convergenţa reală este aprecierea în termeni reali a monedei naţionale.
Politica monetară, prin obiectivele pe care şi le propune, vizează stabilitatea economică, dezvoltarea economico-socială şi deschiderea economiei naţionale spre exterior. 

Obiectivele principale ale politicii monetare sunt:

a) urmărirea şi reglarea cererii agregate şi ofertei agregate de monedă, adică menţinerea unui anumit nivel al stocului de bani (al masei monetare) prin ajustările corespunzătoare ale ratei dobânzii şi alte mecanisme specifice;

b) menţinerea unui anumit nivel al ratei dobânzii, prin modificări corespunzătoare în stocul de bani (masa monetară);

c) asigurarea echilibrului balanţei de plăţi externe a ţării. Politica monetară nu reprezintă un scop în sine; ea trebuie să asigure, în final, creşterea nivelului de viaţă al populaţiei, exprimat în cadrul unei perioade date, prin rata creşterii PIB-ului real şi raportul dintre rata inflaţiei şi rata şomajului. Pentru atingerea obiectivelor finale este necesar să se realizeze un anumit nivel de creştere a PIB-ului nominal, care devine obiectivul intermediar al politicii monetare. Acesta se va putea realiza numai dacă se ating anumite obiective primare ale politicii monetare, cu deosebire o anumită rată a dobânzii şi o anumită rată a creşterii masei monetare.
Analizând modul de funcţionare al euro, de la introducerea sa, concluzia analiştilor economici şi a liderilor politici europeni este că arhitectura instituţională a zonei euro a fost una adecvată pentru funcţionarea UEM. Tratatul de la Lisabona
 nu a modificat dispoziţiile instituţionale privind UEM, recunoscând astfel caracterul corespunzător al cadrului deja existent.
Tratatul de la Maastricht atribuie BCE responsabilitatea pentru politica monetară unică şi îi încredinţează un obiectiv fundamental, respectiv menţinerea stabilităţii preţurilor. Fără a aduce atingere acestui obiectiv, politica monetară trebuie să susţină politicile economice generale ale Comunităţii Europene. Această dispoziţie decurge din principiul – susţinut de date empirice şi lucrări de cercetare şi bazat pe un consens larg – potrivit căruia menţinerea stabilităţii preţurilor reprezintă cea mai bună contribuţie pe care politica monetară o poate avea la realizarea obiectivelor de politică economică ale Comunităţii, cum ar fi un nivel ridicat de ocupare a forţei de muncă şi o creştere economică sustenabilă, neinflaţionistă. Experienţa ultimilor zece ani a confirmat soliditatea şi robusteţea acestei abordări.

În zona euro, deciziile de politică monetară sunt luate de Consiliul guvernatorilor BCE, care este format din cei şase membri ai Comitetului executiv al BCE şi din guvernatorii băncilor centrale naţionale ale ţărilor din zona euro, pe baza principiului „o persoană, un vot”. În ceea ce priveşte operaţiunile prin care sunt puse în aplicare deciziile de politică monetară, Consiliul guvernatorilor le derulează, ori de câte ori este posibil şi adecvat, prin intermediul băncilor centrale naţionale, în conformitate cu principiul descentralizării operaţionale
.
Cadrul operaţional s-a dovedit a fi robust şi flexibil totodată, chiar şi în situaţiile excepţionale care s-au manifestat în contextul atentatelor teroriste din 11 septembrie 2001 şi al recentelor turbulenţe de pe pieţele financiare care au debutat încă din 2007. Eurosistemul nu a trebuit să recurgă, în niciuna dintre aceste situaţii, la măsuri excepţionale care nu erau prevăzute de cadrul său operaţional.

Perioada recentă marcată de volatilitatea pieţelor financiare, care a început în luna august 2007, când criza de pe piaţa creditelor ipotecare din SUA a avut repercusiuni şi asupra pieţei monetare din zona euro, a reprezentat cea mai importantă provocare de până în prezent la adresa cadrului operaţional al Eurosistemului. În acest interval, cadrul operaţional şi-a dovedit în continuare utilitatea. 
Trebuie menţionat că, prin orientarea ratelor dobânzilor pe termen scurt de pe piaţa interbancară, politica monetară exercită o influenţă semnificativă asupra ratelor dobânzilor de pe piaţa interbancară şi, prin diverse canale, asupra deciziilor de cheltuieli şi investiţii, asupra evoluţiilor monetare şi, în ultimă instanţă, asupra nivelului preţurilor. Procesul prin intermediul căruia deciziile de politică monetară influenţează economia în general şi nivelul preţurilor în special este denumit mecanismul de transmisie a politicii monetare. Acest proces este unul complex, poate suferi modificări de-a lungul timpului şi se poate manifesta sub diverse forme de la o ţară la alta. 

Banca Centrală Europeană poate influenţa oferta internaţională de euro atât direct, cât şi indirect. 

Influenţa directă se realizează prin utilizarea instrumentelor de intervenţie. 

Influenţele indirecte provin din controlul asupra ratei dobânzii pe termen scurt via instrumentele pieţei monetare. Când rata pe termen scurt este micşorată, investiţiile în depozitele euro vor fi mai puţin atractive şi în felul acesta oferta de euro pe pieţele valutare internaţionale va creşte. De asemenea, o reducere a ratei dobânzii poate stimula activitatea economică şi prin urmare importurile în zona UEM. Acest lucru va conduce la o anumită creştere a  ofertei de euro.

2.2. Banca Naţională – principala responsabilă a aplicării politicii monetare în plan naţional

2.2.1. Rolul şi funcţiile băncii centrale

Rolul de supraveghere şi organizare a relaţiilor valutar-financiare ale unui stat, atât pe plan intern cât şi în relaţiile cu alte sisteme monetare revine, de regulă, băncii centrale.

Toate sistemele bancare, cu excepţia celui din Hong Kong, au o bancă centrală. Apariţia şi dezvoltarea sistemului bancar (în secolele XIV şi XV) a precedat apariţia băncilor centrale (în secolul XVII). Banca suedeză, Riksbank, fondată în 1668, este considerată prima bancă centrală, deşi istoricii susţin că prima bancă centrală, în accepţiunea de astăzi, a fost Banca Angliei, fondată în 1694.
Conform prevederilor Tratatului CE, un stat membru al UEM este fie un stat membru care a adoptat moneda euro, fie un stat membru cu derogare de la adoptarea monedei unice, care este exonerat de unele din drepturile şi obligaţiile ce revin băncilor centrale naţionale membre ale Sistemului European al Băncilor Centrale (SEBC)
. Ca urmare, în cazul băncilor centrale, aderarea la Uniunea Europeană presupune, din perspectiva îndeplinirii criteriilor juridice în vederea participării la Uniunea Economică şi Monetară, parcurgerea a două etape: 

· etapa pre-aderare, care implică asigurarea compatibilităţii cu acquis-ul comunitar referitor la statele cu derogare de la adoptarea monedei euro conform Art. 122 (ex 109K) al Tratatului privind Uniunea Europeană.  

· etapa post-aderare, care presupune îndeplinirea criteriilor de convergenţă juridică în vederea adoptării monedei euro şi deci a participării la Eurosistem
.

Conform angajamentelor asumate de România (implicit de către BNR) în procesul de negociere la Capitolul 11 - Uniunea Economică şi Monetară referitoare la preluarea, transpunerea şi implementarea în legislaţia naţională a acquis-ului aferent domeniului bancar, Statutul Băncii Naţionale a României a fost armonizat cu prevederile Tratatului privind înfiinţarea Comunităţii Europene, ale Protocolului privind Statutul Sistemului European al Băncilor Centrale şi al Băncii Centrale Europene, precum şi ale celorlalte reglementări comunitare privind activitatea băncilor centrale din statele membre ale Uniunii Europene, prin adoptarea Legii nr. 312/28.06.2004 privind Statutul Băncii Naţionale a României
. 

Principalele modificări şi completări transpuse prin noua lege au urmărit: 

· Statuarea unicităţii obiectivului fundamental al Băncii Naţionale a României de asigurare şi menţinere a stabilităţii preţurilor; 

· Consolidarea independenţei Băncii Naţionale a României
;  

· Interzicerea oricărei posibilităţi de finanţare directă de către banca centrală a instituţiilor publice
; 

· În cadrul politicii monetare pe care o promovează, Banca Naţională a României utilizează proceduri şi instrumente specifice pentru operaţiuni de piaţă monetară şi de creditare a instituţiilor de credit, precum şi mecanismul rezervelor minime obligatorii (Cap II - Politica monetară, politica de curs de schimb şi regimul valutar art. 5, Legea 312/2004)

Articolul 122 alineatul (2) din Tratat prevede ca, din doi în doi ani sau la solicitarea unui stat membru care face obiectul unei derogări, Comisia și BCE trebuie să prezinte Consiliului un raport cu privire la progresele înregistrate de statele membre în îndeplinirea obligaţiilor privind realizarea uniunii economice și monetare.

Ultimul rapoart periodic de convergenţă al Comisiei și al BCE a fost publicat în mai 2008
. 

Danemarca și Regatul Unit al Marii Britanii nu și-au exprimat dorinţa de a adopta moneda unică. Prin urmare, evaluarea convergenţei a vizat următoarele zece state membre care fac sau au făcut obiectul unei derogări: Bulgaria, Republica Cehă, Estonia, Letonia, Lituania, Ungaria, Polonia, România, Slovacia şi Suedia. Având în vedere că au aderat la UE la 1 ianuarie 2007, Bulgaria și România au fost evaluate pentru prima dată. 
În paralel, la 4 aprilie 2008, Slovacia a depus o solicitare de evaluare privind îndeplinirea condiţiilor necesare pentru adoptarea euro la 1 ianuarie 2009, la care a primit răspuns favorabil
.

Conţinutul rapoartelor întocmite de Comisie și BCE este reglementat de articolul 121 alineatul (1) din Tratat. Articolul respectiv prevede că rapoartele trebuie să includă o examinare a compatibilităţii legislaţiei naţionale, inclusiv a statutului băncii centrale naţionale, cu articolele 108 și 109 din Tratat și cu statutul SEBC și cel al BCE (denumite în continuare Statutul SEBC/BCE). De asemenea, rapoartele trebuie să stabilească dacă statul membru respectiv a atins un grad înalt de convergenţă durabilă pe baza îndeplinirii criteriilor de convergenţă (stabilitatea preţurilor, situaţia finanţelor publice, stabilitatea ratei de schimb, ratele dobânzilor pe termen lung) și luând în considerare și alţi factori menţionaţi la articolul 121 alineatul (1) ultimul paragraf. Cele patru criterii de convergenţă sunt prezentate pe larg într-un protocol anexat Tratatului (Protocolul nr. 21 privind criteriile de convergenţă).

Examinarea compatibilităţii legislaţiei naţionale, inclusiv a statutului băncilor centrale naţionale, cu articolele 108 și 109 din Tratat și cu Statutul SEBC/BCE necesită o evaluare a compatibilităţii cu interzicerea finanţării monetare (articolul 101 CE) și interzicerea accesului privilegiat (articolul 102 CE), consecvenţa cu obiectivele SEBC [articolul 105 alineatul (1) CE], independenţa băncilor centrale (articolul 108 CE) și integrarea băncilor centrale naţionale în SEBC (numeroase articole din Tratatul CE și din Statutul SEBC/BCE).

Criteriul stabilităţii preţurilor este definit la articolul 121 alineatul (1) din Tratat: „realizarea unui grad înalt de stabilitate a preţurilor […] dintr-o rată a inflaţiei apropiată de rata a cel mult trei state membre care au cele mai bune rezultate în materie de stabilitate a preţurilor”.

Articolul 1 din Protocolul privind criteriile de convergenţă prevede că acest „criteriu de stabilitate a preţurilor […] înseamnă că un stat membru are o stabilitate durabilă a nivelului preţurilor şi o rată medie a inflaţiei, în cursul unei perioade de un an înaintea examinării, care nu poate depăşi cu mai mult de 1,5% rata inflaţiei primelor trei state membre care au înregistrat cele mai bune rezultate în domeniul stabilităţii preţurilor. Inflaţia se calculează cu ajutorul indicelui preţurilor de consum pe o bază comparabilă, ţinând seama de diferenţele dintre definiţiile naţionale”
. Condiţia privind durabilitatea presupune ca rezultatele satisfăcătoare în materie de inflaţie să fie atribuite în mod esenţial evoluţiei costurilor de producţie şi a altor factori care influenţează evoluţia preţurilor din punct de vedere structural, şi nu influenţei factorilor temporari. Prin urmare, examinarea convergenţei include o evaluare a factorilor determinanţi ai inflaţiei și a perspectivelor pe termen mediu.

Aceasta estimează, de asemenea, posibilitatea ca ţara respectivă să atingă valoarea de referinţă în lunile următoare
.

Valoarea de referinţă a inflaţiei a fost calculată la 3,2% în martie 2008
, Malta, Olanda și Danemarca fiind primele trei state membre cu cele mai bune rezultate.

Criteriul de convergenţă care se referă la situaţia finanţelor publice este definit la articolul 121 alineatul (1) din Tratat ca reprezentând „caracterul solid al finanţelor publice; acesta rezultă dintr-o situaţie bugetară care nu cunoaşte deficit public excesiv în înţelesul articolului 104 alineatul (6)”. În plus, articolul 2 din Protocolul privind criteriile de convergenţă prevede că acest criteriu înseamnă că „în momentul examinării, un stat membru nu face obiectul unei decizii a Consiliului menţionată la articolul 104 alineatul (6) din Tratat, privind existenţa unui deficit excesiv”.

La articolul 121 Tratatul defineşte criteriul ratei de schimb ca reprezentând „respectarea limitelor normale de fluctuaţie prevăzute de mecanismul ratei de schimb din Sistemul Monetar European, timp de cel puţin doi ani, fără devalorizarea monedei în raport cu cea a altui stat membru”.

Articolul 3 din Protocolul privind criteriile de convergenţă prevede: „Criteriul de participare la mecanismul ratei de schimb al Sistemului Monetar European (…) înseamnă că un stat membru a respectat marjele normale de fluctuaţie prevăzute de către mecanismul ratei de schimb al Sistemului Monetar European, fără să cunoască tensiuni grave cel puţin pe parcursul ultimilor doi ani dinaintea examinării. În special, statul membru nu a devalorizat din proprie iniţiativă rata de schimb centrală bilaterală a monedei sale faţă de moneda unui alt stat membru în aceeaşi perioadă”
.

Articolul 121 alineatul (1) din Tratat menţionează „caracterul durabil al convergenţei atinse de statul membru şi al participării sale la mecanismul ratei de schimb din Sistemul Monetar European, care se reflectă în nivelul ratelor dobânzilor pe termen lung”. Articolul 4 din Protocolul privind criteriile de convergenţă prevede că acest „criteriu de convergenţă a ratelor dobânzilor (…) înseamnă că un stat membru a avut o rată a dobânzii nominală medie pe termen lung care nu poate depăşi cu mai mult de 2% pe aceea a cel mult trei state membre care au înregistrat cele mai bune rezultate în domeniul stabilităţii preţurilor. Ratele dobânzilor sunt calculate pe baza obligaţiunilor de stat pe termen lung sau a unor titluri comparabile, ţinând seama de diferenţele dintre definiţiile naţionale”.

Valoarea de referinţă a ratei dobânzii a fost calculată la 6,5% în martie 2008.

Conform articolului 121 din Tratat este necesară, de asemenea, examinarea altor factori relevanţi pentru integrarea economică și pentru convergenţă. Printre aceşti factori suplimentari se numără integrarea pieţei financiare și a pieţei produselor, evoluţia balanţelor de plăţi ale conturilor curente
 și evoluţia costurilor unitare ale  forţei de muncă și a altor indici de preţ. Acestea din urmă sunt incluse în evaluarea stabilităţii preţurilor.

2.2.2. Reglementarea de către banca centrală a sistemului bancar

I. Legislaţie aplicabilă în domeniu:

· Legea nr. 312 din 28 iunie 2004 privind Statutul Băncii Naţionale a României, publicată în Monitorul Oficial nr. 582 din 30 iunie 2004;
· Regulamentul BNR nr. 11 din 13 noiembrie 2007 privind autorizarea instituţiilor de credit persoane juridice române şi a sucursalelor din România ale instituţiilor de credit din state terţe, publicat în Monitorul Oficial nr. 837 din 6 decembrie 2007;
· Regulamentul BNR nr. 6 din 7 aprilie 2008 privind modificările în situaţia instituţiilor de credit persoane juridice române şi a sucursalelor din România ale instituţiilor de credit din state terţe, publicat în Monitorul Oficial nr. 296 din 16 aprilie 2008;
· Norma BNR nr. 12 din 15 decembrie 2003 privind supravegherea solvabilităţii şi expunerilor mari ale instituţiilor de credit, publicată în Monitorul Oficial nr. 51 din 21 ianuarie 2004, modificată şi completată;
· Ordonanţa Guvernului nr. 39 din 28 august 1996 privind înfiinţarea şi funcţionarea Fondului de garantare a depozitelor în sistemul bancar, publicată în Monitorul Oficial nr. 141 din 25 februarie 2002, modificată şi completată;
· Ordonanţa de Urgenţă a Guvernului nr. 99 din 6 decembrie 2006 privind instituţiile de credit şi adecvarea capitalului, publicată în Monitorul Oficial nr. 1.027 din 27 decembrie 2006, aprobată prin Legea nr. 227 din 4 iulie 2007, publicată în Monitorul Oficial nr. 480 din 18 iulie 2007;
· Ordonanţa de Urgenţă a Guvernului nr. 98 din 6 decembrie 2006 privind supravegherea suplimentară a instituţiilor de credit, a societăţilor de asigurare şi/sau de reasigurare, a societăţilor de investiţii financiare şi a societăţilor de administrare a investiţiilor dintr-un conglomerat financiar, publicată în Monitorul Oficial nr. 1023/22 decembrie 2006; 

· Regulamentul BNR nr. 1 din 23 ianuarie 2008 privind transformarea instituţiilor financiare în instituţii de credit, publicat în Monitorul Oficial nr. 70 din 30 ianuarie 2008;
· Norma BNR nr. 14 din 20 iulie 2006 privind statistica ratelor dobânzii practicate de instituţiile de credit, publicată în Monitorul Oficial nr. 679 din 8 august 2006.

Activitatea bancară în România se desfăşoară prin instituţii de credit autorizate, în condiţiile legii. În Romania, instituţiile de credit se pot constitui şi pot funcţiona ca bănci, organizaţii cooperatiste de credit, bănci de economisire şi creditare în domeniul locativ, bănci de credit ipotecar şi instituţii emitente de monedă electronică. Prin lege specială se pot reglementa constituirea şi desfăşurarea activităţii de către instituţii de credit, altele decât cele prevăzute anterior, cu respectarea prevederilor legale în vigoare.

Băncile se constituie sub formă juridică de societate comercială pe acţiuni, în baza aprobării Băncii Naţionale a României, cu respectarea prevederilor legale în vigoare, aplicabile societăţilor comerciale.

Instituţiile de credit, persoane juridice române, şi sucursalele instituţiilor de credit străine pot funcţiona pe teritoriul României numai pe baza autorizaţiei emise de Banca Naţională a României.

Potrivit dispoziţiilor legale, BNR nu poate acorda autorizaţie unei instituţii de credit, dacă aceasta nu dispune de fonduri proprii distincte sau de un nivel al capitalului iniţial cel puţin egal cu nivelul minim stabilit prin reglementări, care nu poate fi mai mic decât echivalentul în lei a 5 milioane euro. Instituţiile de credit străine pot desfăşura activităţi în România prin sucursale, înfiinţarea şi funcţionarea acestora fiind supuse autorizării Băncii Naţionale a României. Instituţiile de credit străine au obligaţia să notifice BNR deschiderea de reprezentanţe în România, în conformitate cu reglementările date de aceasta. Reprezentanţele îşi vor limita activitatea la acte de informare, de reprezentare, de cercetare a pieţei, contactare de clienţi.
1. Autorizarea băncilor

Banca Naţională a României acordă autorizaţie unei instituţii de credit, persoane juridice române, numai dacă este încredinţată că instituţia de credit poate asigura desfăşurarea unei activităti în condiţii de siguranţă şi de respectare a cerinţelor unei administrări prudente şi sănătoase, care să asigure protejarea intereselor deponenţilor şi ale altor creditori şi buna funcţionare a sistemului bancar. 

Procesul de autorizare a instituţiilor de credit de către BNR cuprinde două etape:

− aprobarea constituirii instituţiei de credit, în conformitate cu prevederile Legii nr. 31/1990 privind societăţile comerciale, republicată, cu modificările şi completările ulterioare, şi ale OUG nr. 99/2006 privind instituţiile de credit şi adecvarea capitalului;

− autorizarea funcţionării instituţiei de credit.

În termen de cel mult 4 luni de la primirea cererii, BNR va aproba constituirea unei bănci sau va respinge cererea şi va comunica în scris solicitantului hotărârea sa, împreună cu motivele care au stat la baza acesteia, în cazul respingerii cererii. Aprobarea constituirii băncii nu garantează obţinerea autorizaţiei de funcţionare.

Documentele ce trebuie prezentate BNR de către solicitanţi în vederea obţinerii autorizaţiei de constituire sunt prevăzute în Regulamentul BNR nr. 11/2007 privind autorizarea instituţiilor de credit, persoane juridice române şi a sucursalelor din România ale instituţiilor de credit din state terţe.

Obiectul de activitate al unei bănci va fi stabilit cu respectarea dispoziţiilor OUG nr. 99/2006, cu modificările şi completările ulterioare.

În termen de două luni de la comunicarea aprobării de constituire, în vederea obţinerii autorizaţiei de funcţionare, vor fi prezentate BNR documentele care atestă constituirea legală a instituţiei de credit conform dispoziţiilor aplicabile.

În termen de cel mult 4 luni de la data primirii documentelor prevăzute, BNR va decide cu privire la autorizarea funcţionării băncii şi, după caz, va elibera autorizaţia de funcţionare, sau va comunica decizia sa privind respingerea cererii, împreună cu motivele care au stat la baza acesteia. Autorizaţia acordată este valabilă pe o perioadă nedeterminată şi nu poate fi transferată unei alte entităţi.

BNR notifică Comisiei Europene orice autorizaţie acordată, cu excepţia celor acordate instituţiilor emitente de monedă electronică, pentru ca denumirea instituţiei de credit să fie inclusă în lista instituţiilor de credit întocmită şi actualizată de Comisia Europeană, care se publică în Jurnalul Oficial al Uniunii Europene.

Începând cu data eliberării autorizaţiei de funcţionare de către BNR, banca va putea desfăşura activităţi bancare. În vederea funcţionării, în termen de 30 de zile de la data obţinerii autorizaţiei, fiecare bancă este obligată să deschidă cont curent la BNR, conform reglementărilor emise de către aceasta.

Aceste prevederi se aplică în mod corespunzător şi în cazul sucursalelor băncilor străine.

2. Organizarea şi conducerea băncilor
Organizarea şi conducerea băncilor se stabilesc prin actele constitutive ale băncilor.

Persoanele cărora le sunt încredinţate responsabilităţi de administrare şi/sau conducere a instituţiei de credit, în calitate de administratori, directori, respectiv membri ai consiliului de supraveghere sau ai directoratului trebuie să îndeplinească cerinţele expres prevăzute de OUG nr. 99/2006.

Persoanele propuse în calitate de administrator, cenzor şi auditor independent trebuie să îndeplinească cerinţele prevăzute de lege şi să nu se afle în vreo situaţie de incompatibilitate prevăzută de legislaţia în vigoare.

3. Sucursalele băncilor străine

a) instituţii de credit din state membre ale Uniunii Europene:

Instituţiile de credit autorizate şi supravegheate de autoritatea competentă dintr-un alt stat membru pot desfăşura în România activităţi specifice, prin înfiinţarea de sucursale sau prin furnizarea de servicii în mod direct, dacă activităţile respective se regăsesc în autorizaţia acordată de autoritatea competentă din statul membru de origine şi se asigură respectarea legislaţiei româneşti adoptate în scopul protejării interesului general.

Toate sucursalele infiinţate pe teritoriul României de către o instituţie de credit cu sediul în alt stat membru sunt considerate o singură sucursală.

Pentru înfiinţarea unei sucursale de către o instituţie de credit dintr-un stat membru nu este necesară obţinerea unei autorizaţii din partea BNR si nici asigurarea unui capital de dotare la nivelul sucursalei.

O instituţie de credit autorizată şi supravegheată într-un alt stat membru poate înfiinţa o sucursală în România pe baza notificării transmise BNR de către autoritatea competentă din statul membru de origine.

b) instituţii de credit din state terţe:

La infiinţare, sucursalele trebuie autorizate de BNR, iar autoritatea competentă din statul de origine trebuie să nu se opună înfiinţării sucursalei în Romania. Totodată ele trebuie să dispună de un capital de dotare la nivelul prevăzut pentru capitalul social minim al băncilor româneşti, adică de minim echivalentul în lei a 5 milioane euro.

Cerinţele de autorizare şi cele privind desfăşurarea activităţii prevăzute pentru băncile şi instituţiile de credit româneşti se aplică în mod corespunzător sucursalelor instituţiilor de credit din state terţe, cu anumite particularităţi, astfel cum sunt ele prevăzute în OUG nr. 99/2006.

BNR notifică Comisiei Europene şi Comitetului Bancar European orice autorizaţie acordată unei sucursale a unei instituţii de credit cu sediul într-un stat terţ.

De menţionat că sucursalele instituţiilor de credit din alte state membre trebuie să publice în limba română documentele contabile ale instituţiei de credit de care aparţin - situaţiile financiare anuale, situaţiile financiare anuale consolidate, raportul întocmit de organele de administrare şi/sau conducere şi, după caz, raportul consolidat, întocmit de organele de administrare şi/sau conducere, opiniile persoanelor responsabile pentru auditarea situaţiilor financiare anuale şi a situaţiilor financiare anuale consolidate - întocmite şi auditate conform legislaţiei din statul membru de origine.

II. Deschiderea de către instituţiile de credit, persoane juridice române, de reprezentanţe şi sucursale sau de alte sedii secundare în străinătate

1. Instituţii de credit în state membre ale Uniunii Europene

Instituţiile de credit autorizate şi supravegheate de BNR pot desfăşura în alte state membre, activităţile prevăzute de OUG nr. 99/2006, prin înfiinţarea de sucursale sau prin prestarea de servicii în mod direct, fără a fi necesară autorizarea lor de către autoritatea competentă din statul membru gazdă, dacă activităţile respective se regăsesc în autorizaţia acordată de BNR. De asemenea, instituţia de credit, persoană juridică română, care intenţionează să înfiinţeze o sucursală într-un alt stat membru, trebuie să transmita BNR o notificare în acest sens.

Sucursala poate să înceapă activitatea de la data la care instituţiei de credit, persoană juridică română, i se comunică de către autoritatea competentă din statul membru gazdă, dacă este cazul, condiţiile în care, în scopul protejării interesului general, activităţile pot fi desfăşurate în statul membru gazdă sau, în lipsa unei asemenea comunicări, la expirarea unui termen de 2 luni de la primirea de către autoritatea competentă respectivă a informaţiilor comunicate de BNR.

Actele emise de autorităţile competente din statul membru gazdă prin care sunt dispuse măsuri sau sunt aplicate sancţiuni asupra instituţiei de credit, persoană juridică română, sunt recunoscute şi produc efecte de plin drept în România.

2. Instituţii de credit în state terţe

Deschiderea de sucursale în străinătate este supusă aprobării prealabile a BNR, conform reglementărilor emise de aceasta. BNR poate respinge cererea de aprobare a înfiinţării sucursalei dacă, pe baza informaţiilor deţinute şi a documentaţiei prezentate de instituţia de credit, persoană juridică română, consideră că:

− instituţia de credit nu dispune de un management adecvat sau de o situaţie financiară corespunzatoare, în raport cu activitatea propusă a fi desfăşurată prin intermediul sucursalei;

− cadrul legislativ existent în statul terţ şi/sau modul de aplicare a acestuia împiedică exercitarea de către BNR a funcţiilor sale de supraveghere;

− instituţia de credit înregistrează o evoluţie necorespunzătoare a indicatorilor de prudenţă bancară sau nu îndeplineşte alte cerinţe stabilite prin reglementările legale în vigoare.

III. Modificări supuse autorizării prealabile a BNR

Potrivit Regulamentului BNR nr. 6/2008, sunt supuse aprobării prealabile a BNR modificările ce privesc situaţia băncilor referitoare la:

− completarea obiectului de activitate;

− persoanele nominalizate să exercite responsabilităţi de administrare şi/sau de conducere;

− auditorul financiar;

− deschiderea de sucursale în state terţe;

− deschiderea de sucursale ori alte sedii secundare, în situaţiile în care BNR, ca urmare a constatării unor deficienţe în administrarea riscurilor şi/sau a unei evoluţii necorespunzatoare a indicatorilor de prudenţă bancară ai instituţiei de credit, a dispus cu privire la aceasta măsura restricţionării extinderii libere a reţelei de sucursale sau a altor sedii secundare;

− "Condiţiile generale de afaceri" şi "Condiţiile generale ale contractelor de economisire-creditare", precum şi introducerea de noi tipuri de contracte (tarife), în cazul băncilor de economisire şi creditare în domeniul locativ;

− actul constitutiv-cadru elaborat de casa centrală a cooperativelor de credit;

− dobândirea de participaţii calificate într-o entitate dintr-un stat terţ dacă, în urma dobândirii participaţiilor, entitatea ar intra în sfera de consolidare prudenţială a instituţiei de credit şi majorarea acestor participaţii.

IV. Cerinţe de capital

Capitalul social al unei instituţii de credit trebuie vărsat integral şi în numerar la momentul subscrierii, inclusiv în caz de majorare, aporturile în natură nefiind permise.

Prin OUG nr. 99/2006 aprobată cu modificări prin Legea 227/2007, a fost stabilit că limita minimă a capitalului social al unei bănci, persoane juridice române, la momentul autorizării, nu poate fi mai mică decât echivalentul în lei a 5 milioane de euro. Prevederile referitoare la limita capitalului social se aplică şi sucursalelor băncilor străine. Băncile trebuie să menţină în permanenţă un nivel minim al capitalului social, în lichidităţi, în conformitate cu reglementările BNR.

La constituire, aportul de capital va fi vărsat într-un cont deschis la o instituţie de credit, care va fi blocat până la înmatricularea băncii în Registrul Comerţului.

V. Cerinţe operaţionale

În activitatea lor, băncile se supun reglementărilor şi ordinelor emise de BNR, organizându-şi întreaga activitate în conformitate cu regulile unei practici bancare prudente şi sănătoase, cu cerinţele legii şi ale reglementărilor emise în aplicarea acesteia. BNR are autoritatea de a analiza în ce măsură sunt respectate condiţiile minime prevăzute în OUG nr. 99/2006 şi reglementările emise în aplicarea acesteia şi de a evalua şi decide dacă cerinţele prevăzute sunt îndeplinite.

În vederea funcţionării, în termen de 30 de zile de la data obţinerii autorizaţiei, fiecare bancă este obligată să deschidă cont curent la BNR. Transferurile operate prin înscrieri în contul curent deschis în evidenţele BNR sunt irevocabile şi necondiţionate. Băncile pot deschide la BNR şi alte conturi.

VI. Cerinţe prudenţiale

La acordarea creditelor, băncile urmăresc ca solicitanţii să prezinte credibilitate pentru rambursarea acestora la scadenţă. În acest scop băncile cer solicitanţilor garantarea creditelor, în condiţiile stabilite prin normele lor de creditare.

Băncile trebuie să respecte cerinţele prudenţiale, la nivel individual sau consolidat, după caz, prevăzute în reglementările emise de BNR, care se referă, fără a se limita, la: a) solvabilitate; b) lichiditate; c) expunerea maximă faţă de un singur debitor şi expunerea maximă agregată; d) expunerea faţă de persoanele aflate în relaţii speciale cu banca; e) riscul valutar; f) calitatea activelor, constituirea şi utilizarea provizioanelor de risc; g) organizare şi control intern.

Valoarea unei participaţii calificate a unei instituţii de credit, persoană juridică română, într-o entitate, alta decât o instituţie de credit, o instituţie financiară, o societate de asigurare, o societate de reasigurare sau o societate ce desfăşoară activităţi care reprezintă o prelungire directă a activităţii bancare (cum ar fi leasing, factoring, administrare de fonduri de investiţii) sau care prestează servicii auxiliare activităţii bancare (cum ar fi servicii de procesare de date) ori desfăşoară alte activităţi similare, nu poate să depăşească 15% din fondurile sale proprii. Valoarea totală a participaţiilor calificate ale instituţiei de credit, persoană juridică română, nu poate depăşi 60% din fondurile sale proprii.

Împrumuturile acordate persoanelor aflate în relaţii speciale cu banca sau personalului acesteia, inclusiv familiilor acestora, pot fi permise numai în condiţiile stabilite de reglementările BNR.

1. Supravegherea prudenţială
În scopul protejării intereselor deponenţilor şi al asigurării stabilităţii şi viabilităţii întregului sistem bancar, BNR asigură supravegherea prudenţială a instituţiilor de credit, persoane juridice române, inclusiv a sucursalelor acestora înfiinţate în alte state membre ori în state terţe, prin stabilirea unor norme şi indicatori de prudenţă bancară şi urmărirea respectării acestora şi a altor cerinţe prevăzute de lege şi de reglementările aplicabile, atât la nivel individual, cât şi la nivel consolidat sau sub-consolidat, după caz, în vederea prevenirii şi limitării riscurilor specifice activităţii bancare. BNR realizează aceasta pe baza raportărilor de prudenţă bancară transmise de instituţiile de credit Băncii Centrale, precum şi prin inspecţii la sediul băncilor.

Pentru supravegherea prudenţială a instituţiilor de credit din România, care desfăşoară activitate în alte state membre, în special printr-o sucursală, BNR colaborează cu autorităţile competente din statele membre gazdă.

2. Supravegherea pe baza raportărilor băncilor

Acest tip de activitate s-a axat, conform normelor şi reglementărilor internaţionale de prudenţă bancară, pe urmărirea următoarele obiective:

− primirea în termen de la bănci a raportărilor privind indicatorii de prudenţă bancară (raportul de solvabilitate, împrumuturile mari acordate clienţilor, poziţia valutară zilnică, clasificarea creditelor şi constituirea provizioanelor specifice de risc);

− analiza în dinamica şi evaluarea performanţelor financiare ale fiecărei bănci, determinarea evoluţiilor şi a tendinţelor în cadrul sistemului bancar;

− semnalarea cazurilor de neîncadrare a indicatorilor de prudenţă bancară în nivelul prevăzut de reglementările în materie, în vederea luării măsurilor pentru prevenirea deteriorării situaţiei financiare a băncilor şi aplicarea sancţiunilor prevăzute de lege în cazurile de încălcare repetată a acestor norme.

Supravegherea prudenţială a instituţiilor de credit din alte state membre, inclusiv în ceea ce priveşte activităţile desfaşurate pe teritoriul României, se asigură de autoritatea competentă din statul membru de origine, fără a se aduce atingere competenţelor BNR.

Pentru supravegherea activităţii din România a sucursalelor instituţiilor de credit din state terţe, BNR cooperează cu autorităţile competente din aceste state. În acest sens, BNR încheie acorduri de cooperare cu autoritatea competentă din statul terţ de origine al instituţiei de credit.

VII. Conturi, situaţii financiare şi controlul acestora

Băncile trebuie să ţină permanent evidenţa contabilă, în concordanţă cu prevederile legii contabilităţii şi ale reglementarilor specifice, şi să întocmească situaţii financiare care să reflecte atât operaţiunile sale financiare cât şi a filialelor, sucursalelor şi celorlalte sedii secundare, pe bază individuală şi, după caz, pe bază consolidată. Instituţiile de credit sunt obligate să prezinte BNR situaţiile lor financiare, precum şi alte date şi informaţii cerute la termenele şi în forme stabilite prin reglementări şi instrucţiuni de către BNR, în calitate de autoritate de supraveghere. Fiecare bancă va numi un auditor financiar, persoană juridică autorizată de Camera Auditorilor Financiari din România şi aprobat de BNR, care va audita situaţiile financiare ale băncii, întocmite pe bază individuală şi, după caz, pe bază consolidată.

VIII. Fuziunea şi divizarea instituţiilor de credit

Fuziunea şi divizarea instituţiilor de credit, persoane juridice române, se pot realiza potrivit dispoziţiilor legale, precum şi cu respectarea reglementărilor BNR.

Fuziunea se poate realiza:

− între două sau mai multe instituţii de credit;

− între instituţii de credit şi instituţii financiare;

− între instituţii de credit şi societăţi prestatoare de servicii auxiliare.

Fuziunea şi divizarea sunt supuse aprobării prealabile a BNR.

Dacă în urma procesului de fuziune sau de divizare a unei bănci rezultă instituţii de credit noi, acestea sunt obligate să obţină autorizaţia de funcţionare din partea BNR.

IX. Transformarea instituţiilor financiare în instituţii de credit

Se realizează în conformitate cu Regulamentul BNR nr. 1/2008, care stabileşte că instituţiile financiare, persoane juridice române, reglementate sau supravegheate de o autoritate competentă, se pot transforma în oricare categorie de instituţie de credit prevăzută la art. 3 din OUG nr. 99/2006 privind instituţiile de credit şi adecvarea capitalului.

Procesul transformării unei instituţii financiare în instituţie de credit cuprinde două etape:

a. aprobarea transformării instituţiei financiare în instituţie de credit;

b. autorizarea funcţionării instituţiei de credit rezultate.

X. Măsuri de remediere şi sancţiuni

BNR este competentă să dispună, faţă de o instituţie de credit, persoană juridică română sau faţă de persoanele responsabile care încalcă dispoziţiile legii, ale reglementărilor sau ale altor acte emise în aplicarea legii, referitoare la supraveghere sau la condiţiile de desfăşurare a activităţii, măsurile necesare şi/sau să aplice sancţiuni, în scopul înlăturării deficienţelor şi a cauzelor acestora.

Potrivit OUG nr. 99/2006, BNR poate aplica sancţiuni care pot merge până la retragerea autorizaţiei acordate instituţiei de credit. Sancţiunile pot fi aplicate concomitent cu dispunerea de alte măsuri sau independent de acestea.

În urma constatărilor, BNR poate lua următoarele măsuri: să oblige instituţia de credit să dispună de fonduri proprii la un nivel mai mare decât cel prevăzut de dispoziţiile legale; să solicite instituţiei de credit îmbunătăţirea cadrului de administrare, a strategiilor, proceselor şi mecanismelor implementate în vedere respectării dispoziţiilor privind cadrul de organizare şi funcţionare riguros şi al celor privind strategiile şi procesele interne de natură a acoperi toate riscurile la care s-ar putea expune; să solicite instituţiei de credit să aplice o politică specifică de provizionare sau un tratament specific al expunerilor din perspectiva cerinţelor de fonduri proprii; să restricţioneze sau să limiteze activitatea, operaţiunile sau reţeaua de sucursale ale instituţiei de credit, inclusiv prin retragerea aprobării acordate pentru înfiinţarea sucursalelor din străinătate; să solicite instituţiei de credit reducerea riscurilor aferente operaţiunilor, produselor şi/sau sistemelor acesteia; să dispună instituţiei de credit înlocuirea persoanelor desemnate să asigure conducerea compartimentelor din cadrul instituţiei de credit şi/sau a sucursalelor acesteia; să instituie supravegherea specială sau, după caz, administrarea specială asupra instituţiei de credit, potrivit dispoziţiilor legale; să limiteze participaţiile calificate în entităţi financiare sau nefinanciare, situaţie în care instituţia de credit este obligată la înstrăinarea acestora.
Aplicarea sancţiunilor se prescrie în termen de un an de la data constatării faptei, dar nu mai mult de 3 ani de la data săvârşirii faptei.

Aplicarea sancţiunilor nu înlătură răspunderea materială, civilă, administrativă sau penală, după caz.

2.3. Instrumentele politicii monetare

Un rol deosebit de important în cadrul economiilor naţionale îl joacă băncile centrale. Acestea nu sunt preocupate, mai ales de maximizarea profitului lor, ci de realizarea anumitor obiective pentru întreaga economie naţională, obiective care îi revin din mandatul naţional, atribuit acesteia de forul legislativ. Aceste obiective sunt duse la îndeplinire cu ajutorul instrumentelor politicii monetare.

2.3.1. Instrumentele indirecte 

Sunt utilizate de către banca centrală în relaţiile cu celelalte bănci din sistem şi cu agenţii nebancari. În mod tradiţional, această categorie include instrumente care permit controlul asupra costului şi asupra cantităţii de monedă centrală (corespund acţiunilor asupra pieţei).

În aceasta categorie a instrumentelor pot fi incluse următoarele tipuri de operaţiuni şi măsuri adoptate de banca centrală:

- operaţiunile de open-market şi acordarea de credite cu rată variabilă a dobânzii pe piaţa monetară sau financiară; 

Operaţiunile pe piaţă deschisă reprezintă activitatea băncii centrale pe vânzare şi cumpărare de titluri ale pieţei monetare. Prin intermediul acestor operaţiuni, autorităţile modifică rezervele băncilor şi indirect influenţează cantitatea de monedă în circulaţie. Atunci când banca centrală vinde titluri, ea retrage o parte din lichidităţile băncilor şi micşorează oferta de monedă în circulaţie. În cazul invers, al cumpărării de titluri, banca centrală „injectează” lichiditate suplimentară, majorând masa monetară.

- operaţiunile de rescontare; plafonarea disponibilităţilor pentru rescontare şi stabilirea costului rescontării (rata de rescontare sau taxa oficială a scontului); operaţiuni de swap valutar;

- avansurile acordate de către banca centrală statului şi celorlalte bănci; determinarea plafonului şi a costului (ratei de dobândă) pentru aceste avansuri; 

- constituirea rezervelor obligatorii obişnuite şi cele constituite asupra depozitelor; 

Sistemul rezervelor obligatorii presupune obligaţia băncilor de a păstra depozite la banca centrală. Mărimea acestor depozite (rezerve) se stabileşte în dependenţă de suma mijloacelor băneşti atrase de la agenţi economici şi de rata de rezervare.

Scopul urmărit printr-un astfel de mecanism este atât prudenţial cât şi monetar. Este prudenţial, prin faptul că se conferă publicului siguranţa că băncile dispun oricând de suficiente lichidităţi pentru a face faţă solicitărilor de retragere a depunerilor. Scopul este monetar, datorită faptului că este limitată capacitatea băncilor de a multiplica creditele pe baza depozitelor clienţilor, situaţie evidenţiată şi de formula multiplicatorului creditului, de unde rezultă o relaţie invers proporţională între nivelul acesteia şi rata rezervei minime obligatorii .

Astfel, atunci când autoritatea monetară măreşte rata de rezervare, băncile sunt obligate să constituie rezerve suplimentare, micşorându-se astfel potenţialul de creditare a economiei şi de creare de depozite noi. În cazul invers, al micşorării ratei rezervelor obligatorii, băncile au posibilitatea de extindere a activităţilor de creditare.


2.3.2. Instrumentele directe 

Sunt reprezentate de măsurile care îi afectează, în mod direct, pe utilizatorii şi deţinătorii de monedă, inclusiv instituţiile financiare şi de credit (constituie măsuri ale autorităţilor monetare). 

În aceasta categorie pot fi încadrate obiective cantitative globale şi obiective selective, dintre care pot fi enumerate următoarele:

- încadrarea creditului bancar sau a finanţărilor;

- încadrarea sau limitarea depozitelor remunerate şi gestionate de către bănci;

- raportul dintre credite şi fonduri proprii;

- coeficientul de utilizare obligatoriu, concretizat în portofoliul minim de obligaţiuni, bonuri de tezaur;

- controlul emisiunilor de titluri pe piaţa financiară;

- stabilirea administrativă a ratei de dobândă debitoare sau creditoare;

- măsuri care vizează controlul băncii centrale asupra evoluţiei de schimb al monedei naţionale;

Instrumentele care permit controlul operaţiunilor cu străinătatea includ următoarele:

- controlul schimburilor (împrumuturi externe autorizate, piaţa devizelor, reglementarea poziţiei externe a băncilor, depozitele constituite de banca centrală din devizele achiziţionate de către agenţii nefinanciari);

- reglementările aplicabile dobânzilor plătite pentru depozitele nerezidenţilor şi nivelul ratelor de dobândă;

- rezervele obligatorii constituite pentru depozitele nerezidenţilor;

- intervenţiile băncii centrale pe piaţa schimburilor valutare.

Instrumentele de politică monetară utilizate de băncile centrale au următoarele  scopuri:


-  asigură îndeplinirea controlului asupra obiectivelor monetare;

- adaptează instrumentele şi procedurile de operare, astfel încât să reflecte constrângerile instituţionale (masa monetară, structura pieţei monetare şi a celei de capital, sistemul de plăţi interbancare);

- asigură şi alte obiective subsidiare considerate importante de către bănci, pentru transmiterea politicii monetare;

- reflectă circumstanţele macroeconomice şi particularităţile regimului cursului de schimb;

- în funcţie de situaţia conjuncturală a economiei, autoritatea monetară poate decide creşterea sau diminuarea ofertei de monedă, prin utilizarea instrumentelor de politică monetară, utilizându-se două tipuri de măsuri reunite în:

- politica monetară expansionistă (lejeră sau uşoară);

- politica monetară restrictivă sau restrânsă.

2.4. Politica monetară unică: principii, instrumente şi condiţii de implementare

Principiile care stau la baza realizării Uniunii Economice şi Monetare şi care constituie o componentă principală a obiectivelor Uniunii sunt:

· Sistemul economiei de piaţă sau al concurenţei este liber acolo unde pieţele sunt deschise;

· Stabilitatea monetară este garantată de o dezvoltare ritmică a economiei;

· Existenţa unui nivel înalt de ocupare a forţei de muncă şi a stabilităţii sociale;

· Finanţe publice puternice şi sănătoase în toate statele membre;

· Libertatea deplină a miscarii capitalurilor şi o perfectă integrare a pieţei financiare;

· Stabilitate irevocabilă în ceea ce priveşte cursul de schimb, şi în final, o monedă unică.

Uniunea economică se corelează indispensabil cu Uniunea monetară. Politica monetară trebuie să însemne încredere şi stabilitate. Există o sferă a încrederii în monedă – populaţia este dispusă să economisească, investiţiile cresc, economia are o creştere stabilă neinflaţionistă. Pentru aceasta, una din condiţiile existenţei zonei euro este disciplina bugetară strictă. Orice modificare operată în domeniul economic trebuie obligatoriu operată şi în domeniul financiar. Politica economică şi financiară este guvernată de principiul subsidiarităţii, care prevede că statele membre păstrează responsabilitatea politicilor lor economice şi financiare, considerate a fi probleme de interes comun.

De aceea, ele sunt numai coordonate la nivelul Uniunii, în conformitate cu orientările politicilor economice şi financiare ale statelor membre şi ale Uniunii. Acestea sunt adoptate la nivel comunitar, fiind transmise statelor membre sub forma orientărilor generale.

Uniunea Economică şi Monetară este considerată o uniune politico-monetară. Introducerea monedei unice reprezintă o decizie politică luată la nivelul Uniunii şi ea este condiţionată de îndeplinirea unor criterii polititice şi economice. Reuşita introducerii euro constituie o reformă majoră, care necesită îndeplinirea unor condiţii care să vizeze atât politica monetară, cât şi reformele structurale.

Dezvoltarea economiei fiecărui stat membru şi a comunităţilor, în general, este controlată sistematic prin intermediul convergenţei economice, în funcţie de orientările stabilite. Dacă în cadrul procedurilor de urmărire multilaterală se stabileşte că politica economică a unuia dintre statele membre se depărtează de orientările generale convenite sau ameninţă să pună în pericol buna funcţionare a Uniunii Economice şi Monetare, Consiliul UE poate adresa o recomandare statului membru, recomandare care poate fi exprimată public. Procedurile supravegherii şi formulării recomandărilor au drept scop de a garanta o politică economica şi monetară a statelor membre care să fie compatibilă cu obiectivele Uniunii Economice şi Monetare.

Dispoziţiile cu privire la respectarea disciplinei bugetare în statele membre constituie unul din elementele esenţiale ale acestei UEM.

Tratatul instituind Comunitatea Europeană prevede obligaţia pentru fiecare stat membru de a evita deficitul bugetar excesiv. Acesta defineşte totodată, preocupările la nivel de principiu ale unei politici bugetare stabile, interzicând băncilor centrale să acorde credite autorităţilor publice. Tratatul stabileşte şi responsabilitatea proprie a fiecărui stat pentru datoria publică, definind criteriile care permit determinarea existenţei unui deficit bugetar excesiv şi valorile de referinţă menţinute în conexiune cu aceste criterii, precum şi aplicarea unor sancţiuni statelor care şi-au încalcat obligaţiile.

În privinţa politicii monetare şi de schimb, aceasta este condusă într-o manieră uniformă la nivelul Uniunii Monetare de către Banca Centrală Europeană.

Criteriile participării la moneda unică

Pentru a introduce moneda unică euro, fiecare stat membru trebuie să satisfacă câteva criterii de convergenţă:

a) un criteriu instituţional. Banca centrală a fiecărui stat membru trebuie să fie independentă faţă de orice altă putere din stat şi să nu fie influenţată în deciziile pe care le ia.

b) un set de criterii economice, prevăzute de Tratatul de la Maastricht, deja tratate pe larg în capitolele anterioare.  

Comisia va examina periodic dacă unele state membre, din interiorul sau din afara UEM, au atins aceste obiective bugetare, în caz contrar intervenind prin semnalări critice şi recomandări pentru măsuri corective. De menţionat este faptul că toate celelalte sancţiuni care pot fi aplicate membrilor UEM - amenzi, suspendarea împrumuturilor de la Banca Europeană de Investiţii sau publicarea forţată a unor informaţii nefavorabile înainte de lansarea împrumuturilor publice - nu se pot aplica statelor membre neparticipante la UEM. 

Capitolul 3

POLITICA MONETARĂ A BNR DIN PERSPECTIVA INTEGRĂRII ÎN ZONA EURO
Banca Naţională a României (BNR) este banca centrală a statului român. 

Obiectivul fundamental al BNR este asigurarea stabilităţii monedei naţionale, pentru a contribui la stabilitatea preţurilor. În scopul atingerii acestui obiectiv, BNR stabileşte şi aplică politicile: monetară, valutară, de credit şi de plăţi, autorizează şi supraveghează prudenţial sistemul bancar, în cadrul politicii generale a statului. Colaborează cu autorităţile statului şi cooperează cu organizaţii internaţionale financiar-bancare în calitate de membru al acestora sau ca reprezentant al statului. BNR concepe şi aplică politica monetară şi valutară, utilizând proceduri şi instrumente specifice, scontează, ia în gaj, dobândeşte sau vinde creanţe, titluri şi alte valori, acordă credite, păstrează în conturi deschise rezervele minime obligatorii ale băncilor, elaborează şi aplică reglementări în domeniul valutar şi administrează regimul valutar.

Banca Naţională a României va fi implicată în pregătirea pentru aderarea la Sistemului European al Băncilor Centrale, respectiv la Eurosistem, prin însuşirea recomandărilor legislative ale Băncii Centrale Europene (BCE) şi ale Comisiei Europene (CE) de respectare a criteriilor de convergenţă juridică care se regăsesc în rapoartele, respectiv în programele de convergenţă. 

În acest sens, Consiliul de administraţie al BNR a decis demararea procesului de modificare a Legii 312/2004 privind Statutul BNR, în vederea adoptării euro. Modificările legii vor avea în vedere: (i) acquis -ul comunitar aferent Capitolului 11 - Uniunea Economică şi Monetară pe care România (implicit BNR) s-a angajat sa-l adopte şi după încheierea negocierilor de aderare, (ii) criteriile de convergenţă juridică în vederea adoptării euro, (iii) asigurarea consistenţei prevederilor Statutului BNR cu evoluţiile înregistrate în cadrul legislativ naţional în domeniu, (iv) experienţa şi practica altor bănci centrale, în special a acelor state din ultimul val de aderare care au demarat deja procesul de modificare a statutelor în vederea adoptării monedei euro (Slovenia, Estonia, Malta, Cipru, Lituania şi Slovacia) şi evaluarea proiectelor lor de legi de către Banca Centrală Europeană, precum şi, (v) propunerile de modificare prezentate de direcţiile de specialitate din BNR
. 

BNR este unica instituţie autorizată să emită însemne monetare ca mijloace legale de plată pe teritoriul României. Moneda naţională este "leul", iar subdiviziunea acestuia este "banul".

Potrivit legii, BNR acordă băncilor credite pe termene ce nu pot depăşi 90 de zile şi impune condiţiile de garantare a acestora. Stabileşte modalităţile de desfăşurare a operaţiunilor cu băncile, cum sunt: deschiderea conturilor bancare, sisteme de plăţi, servicii de compensare, depozitare şi plată, prevenirea şi limitarea riscurilor. Operaţiunile pe contul statului se desfăşoară în colaborare cu Ministerul Finanţelor; acestea includ operaţiuni cu Trezoreria statului şi operaţiuni cu titluri de stat. 

BNR stabileşte şi administrează rezervele internaţionale ale statului, fiind autorizată să efectueze operaţiuni cu aur şi active externe. 

BNR este condusă de un Consiliu de administraţie, compus din 9 membri, iar conducerea executivă este asigurată de către Guvernator, prim-viceguvernator şi doi viceguvernatori. Membrii Consiliului de administraţie sunt numiţi de Parlament pentru o perioadă de 6 ani, cu posibilitatea reînnoirii mandatului. 

Respectarea normelor legale privind evaluarea patrimoniului BNR, întocmirea bilanţului contabil şi a contului de profit şi pierderi, precum şi execuţia bugetului de venituri şi cheltuieli sunt verificate de către Comisia de cenzori, formată din 5 membri.

Capitalul social al BNR aparţine în întregime statului. 

BNR colectează date statistice primare necesare îndeplinirii atribuţiilor sale legale şi poate publica astfel de date şi informaţii, dar numai în formă agregată. BNR efectuează unele operaţiuni în favoarea terţilor, potrivit reglementărilor proprii.

Politica monetară, în calitate de instrument al politicii macroeconomice, reprezintă ansamblul măsurilor adoptate de banca centrală în scopul influenţării ofertei de monedă şi a ratei dobânzii care să contribuie la influenţarea, mai departe, a activităţii economice.

Elaborarea politicii monetare este subordonată atingerii obiectivului de politică macroeconomică adoptat. În baza măsurilor tactice adoptate de banca centrală se asigură, în fapt, conturarea strategiei de politică monetară în baza căreia se asigură realizarea obiectivului fundamental propus.

[image: image2.png]OBIECTIVELE POLITICII MONETARE

| }

NIVEL STRATEGIC NIVEL TACTIC

—> | ORIFCTIVE FUNDAMENTALE —»| INSTRUMENTE
- STABILITATEA PRETURILOR / .
- CRESTEREA ECONOMICA -TAXA OFICIALA A
SUSTINUTA PE TERMEN LUNG SCONTULUL
RATA REZERVELOR
MINIME OBLIGATORIL
-OPERATIUNILE PE PIATA
-CONTROLUL DIRECT AL
CREDITULUT
STRATEGIA MONETARA Y
] ) | OBIECTIVE OPERATIONALE
DIRECTA INDIRECTA
‘ - RATA DOBANZII PE TERMEN
SCURT DE PE PIATA
ORTFCTIVE INTERMEDIARE. MONETARA
- CONTROLUL BAZEI
- CURSUL VALUTAR YT
- RATADOBANZI _
- MASA MONETARA;
- CREDITUL
- PRETUL ALTOR
ACTIVE FINANCIARE:





3.1. Principalele obiective ale politicii monetare în România în ultimii ani – ţintirea inflaţiei

În ultima perioadă, evoluţiile inflaţioniste au condus la acordarea unei importanţe deosebite asigurării stabilităţii monetare interne, altfel spus, a stabilităţii preţurilor, acestea devenind obiectivul final al politicii monetare adoptate de băncile centrale. Sarcina asigurării stabilităţii preţurilor, în măsură să conducă la crearea unui cadru economic stabil, care să permită dezvoltarea economică durabilă, evidenţiază în fapt nivelul crescut al responsabilităţii asumate de banca centrală în ceea ce priveşte asigurarea unui nivel susţinut al creşterii economice.

Realizarea acestui obiectiv depinde, în final, de strategia de politică monetară adoptată, ce poate viza atingerea obiectivului:

- fie în mod indirect, caz în care intervin obiectivele intermediare de politică monetară;

- fie în mod direct (având în vederea strategia bazată pe ţintirea directă a inflaţiei).

3.1.1. Strategii indirecte de politică monetară

a) Strategia bazată pe ţintirea cursului valutar

Economia de piaţă presupune practicarea unui curs valutar flotant, ce presupune stabilirea lui pe baza raportului cerere-ofertă, fie că este vorba de regimul de curs independent (caz în care mecanismele pieţei sunt cele care sunt singurele care influenţează cursul de schimb), fie că este vorba de regimul de curs administrat (caz în care banca centrală intervine pe piaţă în scopul influenţării cererii şi a ofertei de valută).

În condiţiile în care se merge pe adoptarea regimul bazat pe ţintirea cursului valutar, banca centrală încearcă să asigure stabilitatea cursului valutar nominal, prin intermediul utilizării instrumentelor proprii, ce vizează pe de o parte modificări la nivelul ratelor dobânzii practicate, iar pe de altă parte pe baza intervenţiilor directe pe piaţa valutară, intervenţii menite să susţină cursul valutar. Adoptarea unui astfel de regim impune mai multe condiţii:

- adoptarea unui mix de politici macroeconomice care să conducă la asigurarea unui nivel scăzut al ratei inflaţiei comparativ cu cea aferentă monedelor sau monedei de care este “ancorat” cursul valutar al propriei monede;

- existenţa unui nivel suficient al rezervelor internaţionale care să permită intervenţii prompte pe piaţa valutară;

- menţinerea credibilităţii externe a ţării, inclusiv a stabilităţii politice şi a cadrului instituţional şi legislativ care le influenţează puternic pe primele.

Forma cea mai simplă a acestei strategii presupune “ancorarea” cursului valutar al monedei naţionale de una sau mai multe monede aparţinând ţărilor ce prezintă un nivel redus al ratei inflaţiei care să contribuie, în acest sens, la diminuarea inflaţiei şi în ţara ancorată (exchange rate peg). Acest lucru se realizează, în fapt, prin “importarea” inflaţiei din ţara sau ţările cu care se face compararea. Principiul de funcţionare al acestui regim se bazează pe determinarea unui curs valutar fix, pe baza raportării la valuta de ancorare (sau coşul de valute).

Argumentele favorabile adoptării unei astfel de strategii constau în:

- accelerarea fluxurilor comerciale internaţionale şi investiţionale, prin gradul mare de stabilitate şi atractivitate a monedei naţionale;

- disciplinarea politicilor macroeconomice pentru menţinerea şi respectarea aranjamentului ales (ca parte integrantă a programelor de macrostabilizare);

- promovarea cooperării şi coordonării internaţionale în cazul apariţiei unor şocuri externe majore.

Există şi argumente orientate împotriva acestei strategii, vizând:

- necesitatea menţinerii unei rate lunare a inflaţiei mici, care să nu deterioreze nici nivelul cursului valutar şi nici competitivitatea externă;

- costul mare, reprezentat de nivelul rezervelor valutare, dacă în momentul de stabilire a cursului valutar nu s-a avut în vedere nivelul de echilibru;

- imposibilitatea ajustării frecvente a cursului valutar, deoarece ar conduce la deteriorarea încrederii în această strategie şi în banca centrală;

- înrăutăţirea finanţării balanţei de plăţi în condiţiile în care nu există alte surse decât cele generate de rezervele valutare.

Faţă de acest curs se pot stabili şi marje de fluctuaţie ale cursului valutar de piaţă, vorbind despre aşa numitul regim “exchange rate band” (sau crawling band). Banda de fluctuaţie se determină doar pentru cursul valutar oficial, cursul valutar de piaţă flotând liber, intervenţiile băncii centrale manifestându-se doar în condiţiile în care evoluţiile pieţei conduc la o depăşire a acestor limite. În cazul bandei de fluctuaţie, spre deosebire de exemplul clasic, se realizează o reducere a fluxurilor speculative de capital, deoarece, prin acordarea unui anumit grad de flotare liberă a cursului valutar, incertitudinea privind evoluţia viitoare a cursului valutar de piaţă creşte, ceea ce asigură băncii centrale un grad mai ridicat de autonomie în ceea ce priveşte elaborarea şi aplicarea politicii monetare.

O alternativă, am putea spune extremă, dacă avem în vedere situaţia actuală manifestată în plan internaţional (şi mai ales în cazul Argentinei), este reprezentată de consiliul monetar (currency board), în baza căruia moneda naţională este pusă în circulaţie numai în baza rezervelor valutare disponibile, stabilindu-se un curs valutar fix faţă de o monedă de referinţă, curs valutar care trebuie menţinut la nivelul stabilit iniţial (în cazul ţărilor în tranziţie este cazul Bulgariei care a adoptat iniţial ancorarea levei bulgăreşti de marca germană, raportul de paritate fiind de 1 la 1). Această ancorare puternică obligă în fapt ţara respectivă să-şi conducă dezvoltarea economică în direcţia atingerii performanţelor înregistrate de ţara cu care se face comparaţia, ceea ce, de multe ori, poate determina o suprasolicitare a economiei reale, care pur şi simplu poate “da faliment” la astfel de presiuni.

Cu toate acestea, utilizarea cursului valutar ca ancoră de politică monetară prezintă şi anumite avantaje pentru ţara beneficiară. În primul rând, obligă economia respectivă să tindă către nivelul inflaţiei manifestat la nivelul economiei cu care se face comparaţia (vorbind, după cum am mai precizat de un aşa numit fenomen de import de inflaţie, care este considerabil mai mică decât la nivelul economiei vizate). Important de precizat este şi faptul că utilizarea unei astfel de ancore asigură o reacţie mult mai promptă din partea publicului, deoarece anunţarea unui anumit nivel al cursului valutar determină populaţia la un anumit comportament, cursul valutar fiind, în fapt, preţul care evidenţiază evoluţia viitoare a puterii de cumpărare a monedei naţionale şi, implicit, soliditatea acesteia la nivelul economiei.

Chiar dacă practicarea unui regim monetar bazat pe manevrarea cursului valutar poate determina o creştere a credibilităţii autorităţii monetare, nu putem să nu afirmă că acest regim conduce, în acelaşi timp, la reducerea autonomiei băncii centrale în ceea ce priveşte adoptarea măsurilor de politică monetară; celelalte variabile monetare trebuie determinate în strânsă corelaţie cu respectarea nivelului fix al cursului valutar. Astfel că, automat, şi celelalte variabile monetare vor fi legate de variabile corespondente din ţara cu care se face comparaţia, modificarea acestora din urmă generând importante modificări la nivelul primelor. Un alt posibil risc este acela al adoptării unui curs valutar supraevaluat care, în timp, conduce la o erodare a puterii de cumpărare a monedei naţionale, deoarece economia reală nu poate susţine pe termen lung un astfel de curs.

b) Strategia bazată pe ţintirea agregatelor monetare

Întrucât banca centrală nu poate acţiona în mod direct asupra nivelului ratei inflaţiei, după cum nici asupra nivelului activităţii economiei reale, prin aceste ţinte intermediare se încearcă să se facă legătura, în definitiv, între acţiunea exercitată prin intermediul instrumentelor de politică monetară în ceea ce priveşte atingerea obiectivelor pe termen scurt ale politicii monetare – adică obiectivele operaţionale, obiective ce pot fi atinse în mod direct de autoritatea monetară – şi nivelul activităţii economiei reale şi inflaţie. 

În ceea ce priveşte utilizarea agregatelor monetare ca obiectiv intermediar de politică monetară, acestea impun aplicarea unei politici monetare restrictive, care să aibă în vedere controlarea nivelului de creştere al agregatelor monetare, în scopul eliminării excesului de lichiditate din economie, exces care conduce, în final, la reducerea puterii de cumpărare a monedei naţionale. Este unanim acceptat faptul că o inflaţie ridicată este însoţită în permanenţă de o ofertă excedentară de monedă, care să acopere creşterea susţinută a nivelului general al preţurilor. În lucrarea „Teorii ale inflaţiei”, Helmut Frisch afirma că „Friedman a făcut cunoscută definiţia cauzală de tip monetarist: „Inflaţia este pretutindeni şi întotdeauna un fenomen monetar …şi poate fi determinată numai de o creştere mai rapidă a cantităţii de bani decât a producţiei””
.
Adoptarea ancorei monetare bazate pe controlul agregatelor monetare
 are la bază teoria cantitativă reprezentată de ecuaţia schimbului, potrivit căreia, pe termen lung creşterea nivelului preţurilor este determinată de creşterea înregistrată la nivelul ofertei de monedă. Pentru aceasta, autoritatea monetară are obligaţia de a asigura un anumit nivel de creştere a masei monetare reprezentate de agregatul ales pentru realizarea acestui obiectiv intermediar.

În acest caz se ridică mai multe probleme legate de:

- alegerea agregatului monetar reprezentativ (având în vedere diversitatea acestora şi nivelul de agregare a elementelor ce le compun);

- stabilirea unui nivel de creştere a agregatului ales sau a unei benzi de fluctuaţie a ratei de creştere a masei monetare;

- stabilirea modalităţii de gestionare a agregatului monetar stabilit drept obiectiv intermediar de politică monetară.

Având posibilitatea să asigure un anumit nivel de creştere a ofertei de monedă din economie, banca centrală dispune, astfel, de un ridicat nivel al independenţei politicii monetare, având astfel posibilitatea să reacţioneze rapid în condiţiile manifestării de şocuri puternice la nivelul economiei naţionale (fie prin intervenţii directe, fie prin intervenţii indirecte).

Cu toate acestea, o problemă importantă cu care se confruntă autoritatea monetară este cea legată de stabilirea agregatului monetar optim care să permită atingerea obiectivului final de politică monetară, deoarece acesta trebuie să fie relevant pentru economia pe care o reprezintă şi, în acelaşi timp, prin influenţarea lui, banca centrală trebuie să aibă în vedere tocmai influenţarea nivelului preţurilor din economie, în sensul asigurării stabilităţii acestora. Ca atare, stabilirea ca ancoră monetară a politicii monetare – controlul agregatelor monetare – este eficientă doar în condiţiile în care legătura dintre evoluţia agregatului monetar vizat şi nivelul preţurilor este previzibilă, banca centrală fiind în măsură să asigure, pe baza instrumentelor de politică monetară de care dispune la momentul respectiv, managementul eficient al ofertei de monedă din economie. În condiţiile actuale, caracterizate de puternice inovaţii în plan financiar, ca de altfel şi de informatizarea pieţelor caracterizate de un puternic proces de globalizare, legătura dintre cele două elemente (agregatul monetar supus controlului şi nivelul preţurilor din economie) este chiar mai volatilă şi ca urmare este foarte greu de previzionat.

La începutul perioadei de tranziţie, iluzia banilor ieftini, indusă de practicarea unor dobânzi real negative şi, în acelaşi timp, politica monetară şovăielnică au permis creşterea rapidă a lichidităţilor din economie, fără ca această creştere să fie însoţită şi de o creştere a ofertei la nivelul economiei reale, în primul rând ca urmare a lentului proces de restructurare a acestui sector. Renunţarea la susţinerea cursului valutar (menţinerea unui curs valutar fix) a condus la o evidenţiere şi mai clară a eroziunii la care era supusă moneda naţională. Toate acestea au condus la adoptarea ca obiectiv intermediar de politică monetară a controlului nivelului de creştere a agregatului monetar M2
.

Adoptarea deciziei remonetizării economiei a impus, în definitiv, o creştere mult mai mare a masei monetare aflate în circulaţie decât a ratei inflaţiei, tocmai pentru a se ajunge la o pondere semnificativă a ofertei de monedă în PIB (aproximativ 40 –50%). Trebuie, totuşi, luat în calcul şi faptul că această creştere a masei monetare se poate concretiza într-un nivel şi mai ridicat al ratei inflaţiei, dacă nu se asigură o creştere a produsului intern brut şi, în acelaşi timp, stimularea cererii de monedă, astfel încât să se reducă presiunile exercitate asupra puterii de cumpărare a monedei.

Agregatul M2 reprezintă şi cel mai complex agregat al economiei româneşti, aceasta, pentru moment, fiind în imposibilitatea de a furniza elemente care să conducă la o diversificare a structurii masei monetare şi la o mai amplă agregare.

Cu toate acestea, rezultatele practice obţinute de ţările care au încercat urmărirea unor agregate monetare drept obiectiv intermediar al politicii monetare au fost, în general, neconcludente. Chiar dacă se au în vedere nivele ţintă ale agregatelor monetare, trebuie spus că abaterile, într-un sens sau altul, sunt destul de frecvente, fără ca acestea să reflecte, de fiecare dată, modificarea presiunilor inflaţioniste.

c) Strategia bazată pe ţintirea ratei dobânzii

Dacă avem în vedere utilizarea ratei dobânzii ca obiectiv intermediar de politică monetară, eficienţa acesteia ar fi evidentă în condiţiile în care cererea agregată din economie ar fi influenţată de diferite niveluri ale ratei dobânzii. În acest sens se impune stabilirea unei relaţii de influenţă între cele două elemente, fapt care în practică s-a dovedit a fi destul de dificil. Pe de altă parte, trebuie menţionat faptul că autoritatea monetară, în cadrul unei economii de piaţă, are posibilităţi reduse de a influenţa nivelul ratelor de dobândă, intervenţiile băncii centrale asupra acestui indicator vizând doar operaţiunile pe termen scurt de pe piaţa interbancară. Ca urmare, ratele dobânzilor practicate la nivelul sistemului bancar pot fi destul de greu influenţate de banca centrală, iar dacă influenţa se exercită, reacţia de răspuns a băncilor este întârziată faţă de momentul aplicării măsurii de politică monetară. Cu toate acestea, „autorităţile unor ţări folosesc ratele dobânzilor pe termen scurt drept obiectiv intermediar, lăsând cantitatea de bani să-şi găsească punctul de echilibru – ceea ce este oarecum invers decât prescriau teoreticienii monetarişti, adică să fie ţinută sub control baza monetară, iar piaţa să-şi găsească dobânda de echilibru. Explicaţia principală a conduitei autorităţilor este aceea a importanţei acordate, în prezent, stabilităţii cursului valutar, iar aceasta este influenţată direct de nivelul dobânzilor”
.
La nivelul economiei româneşti, utilizarea ratei dobânzii a jucat un rol relativ modest, atât în calitate de obiectiv intermediar de politică monetară, cât şi în ceea ce priveşte alocarea resurselor la nivelul economiei reale. Iluzia monetară (a banilor ieftini) existentă în prima parte a perioadei de tranziţie a condus la imposibilitatea influenţării ratei dobânzii, motiv pentru care s-a înregistrat o creştere rapidă a ofertei de monedă din economie care, practic, nu-şi găsea acoperire la nivelul economiei reale; acest lucru a condus la înregistrarea unor puternice rate real negative ale dobânzilor ceea ce a condus la accentuarea presiunilor inflaţioniste. La aceasta s-a mai adăugat şi acordarea de credite subvenţioante anumitor sectoare economice, acestea reprezentând, în fapt, o altă sursă de perturbaţii inflaţioniste la nivelul economiei. Se impunea astfel ca obiectiv în această direcţie, menţinerea la niveluri real pozitive a ratelor dobânzii. Reducerea drastică a dobânzilor în termeni reali a condus şi la reducerea cererii de bani, autoritatea monetară fiind nevoită să adopte noi măsuri în plan monetar. „Corelaţia incertă dintre rata dobânzii şi rata inflaţiei, precum şi capacitatea redusă a Băncii Naţionale de a influenţa în mod eficace mecanismul şi nivelul ratelor dobânzii din sistemul bancar şi din economie constituie obstacole majore ale adoptării ratei dobânzii drept obiectiv intermediar al politicii monetare…
”
Atingerea acestui obiectiv a fost posibilă la mijlocul anului 1997, eficacitatea utilizării ratei dobânzii ca obiectiv intermediar al politicii monetare dând rezultate doar pe termen scurt. Pentru ca, într-adevăr, rata dobânzii să dea rezultate în calitate de obiectiv intermediar, în condiţiile existenţei unui nivel ridicat al ratei inflaţiei şi al unei economii în care ratele dobânzii nu sunt structurate suficient de bine, aceasta trebuie combinată cu urmărirea unei variabile monetare cantitative – agregatele monetare.

Concluzia este că rata dobânzii este preferată ca obiectiv intermediar de politică monetară în defavoarea agregatelor monetare în condiţiile în care cererea de monedă înregistrează o puternică volatilitate.

Reducerea dobânzilor bancare – riscuri şi beneficii

Rata de economisire încă scăzută şi gradul redus de intermediere financiară impun prudenţă în politica de dobânzi a băncilor.
Dobânzi pasive

Trecerea dobânzilor pasive în spectrul real negativ ar descuraja procesul de economisire şi ar afecta cererea de monedă naţională, în lipsa alternativelor de plasament.
Dezvoltarea sustenabilă a economiei româneşti este condiţionată de un nivel corespunzător al economisirii interne.
Dobânzi active

Amendamentele aduse Legii falimentului (nr.64/1995) simplifică procedura de executare a garanţiilor bancare, reducând costurile de intermediere ale băncilor şi creând condiţii de diminuare a dobânzilor active.
d) Strategii bazate pe o ancoră nominală implicită

Un astfel de regim implică aplicarea unei politici monetare a cărei realizare depinde de stabilirea, în funcţie de conjunctură, a obiectivului intermediar sub forma unei ancore nominale care nu este precizată în mod expres. “O precondiţie pentru funcţionarea cu succes a acestui regim este credibilitatea înaltă a băncii centrale, credibilitate bazată pe manifestarea de lungă durată a stabilităţii monetare şi a preţurilor în ţara analizată”
.

Modificarea ţintei intermediare este posibilă în condiţiile în care banca centrală şi-a atins obiectivele de politică monetară, fiind nevoită în aceste condiţii să-şi redirecţioneze atenţia spre alte probleme monetare.

Toate aceste mecanisme impun, în fond, atingerea obiectivului final al politicii monetare, şi deci al politicii macroeconomice, prin realizarea obiectivelor intermediare. În condiţiile actuale, ca urmare a presiunilor inflaţioniste tot mai puternice, implicarea băncii centrale în asigurarea stabilităţii preţurilor din economie devine tot mai evidentă tocmai prin stabilirea unui nivel ce se doreşte a fi atins, nivel a cărui realizare depinde de instrumentele de care dispune autoritatea monetară. În acest context, tot mai frecvente sunt cazurile de ţintire directă a inflaţiei, tocmai pentru realizarea unei stabilităţi durabile a preţurilor din economie.

3.1.2 – Strategii directe de politică monetară

Strategia bazată pe ţintirea directă a inflaţiei presupune renunţarea la stabilirea de obiective intermediare care pot îngreuna intervenţiile băncii centrale, astfel că aceasta nu-şi canalizează atenţia asupra unui singur indice de preţ, ci reacţionează la orice informaţie disponibilă legată de posibili factori ce pot periclita stabilitatea preţurilor, conducând la creşteri masive ale ratei inflaţiei, peste nivelul stabilit drept ţintă în anul respectiv.

Ceea ce este specific acestei strategii este faptul că pentru o anumită perioadă se stabileşte nivelul inflaţiei pe care autoritatea monetară urmăreşte să-l realizeze sau un interval al acestei variabile, motiv pentru care strategia bazată pe ţintirea directă a inflaţiei permite o mai mare transparenţă a politicii monetare, publicul putând cunoaşte anticipat care este direcţia de acţiune a băncii centrale.

În acelaşi timp, pentru realizarea acestui obiectiv, banca centrală trebuie să dispună de mult mai multe informaţii decât în cazul strategiilor indirecte de asigurare a stabilităţii preţurilor, deoarece orice factor care poate influenţa nivelul preţurilor din economie trebuie avut în vedere, astfel încât, măsurile adoptate de banca centrală să conducă la atingerea nivelului previzionat al ratei inflaţiei. Analiza factorilor de influenţă manifestaţi la nivelul inflaţiei trebuie direcţionată către analiza variabilelor ce vizează piaţa forţei de muncă (şi în special a celor vizând nivelul salariului din economie, nivelul productivităţii – variabile cu implicaţii directe asupra nivelului preţurilor), nivelul preţurilor de import, al preţurilor de producţie, ca de altfel şi asupra nivelului ratei dobânzii atât în termeni nominali cât şi reali, a nivelului cursului valutar real şi nominal şi, nu în ultimul rând, asupra nivelului deficitului bugetar de a cărui dimensiune depinde, în fond, implicarea statului în economie pentru monetizarea acestuia.

Dacă adoptarea deciziilor monetare, în astfel de circumstanţe, este mult mai dificilă, adoptarea deciziei de urmărire strictă a ratei inflaţiei generează o mai largă autonomie conducerii politicii monetare şi transmiterii acesteia, chiar dacă la nivel mondial se vorbeşte tot mai mult de globalizare, de liberalizarea totală a circulaţiei capitalurilor sau de inovaţii la nivel financiar. Toate acestea nu reprezintă decât tot atâtea informaţii de care autoritatea monetară dispune în formularea deciziilor de politică monetară, acurateţea deciziilor depinzând şi de spectrul larg al informaţiilor.

Anunţând în mod public nivelul inflaţiei spre care banca centrală îşi orientează intervenţiile, aceasta nu face altceva decât să confere politicii monetare o şi mai mare transparenţă şi, implicit, o mai mare credibilitate, iar publicului îi oferă şansa de a înţelege mult mai uşor direcţiile de acţiune ale acesteia (autorităţii monetare). Cu toate acestea, însă, autoritatea monetară nu este în măsură să influenţeze de aceeaşi manieră toate componentele indicelui preţurilor de consum – ca indicator reprezentativ în stabilirea ratei inflaţiei. Trebuie avuţi în vedere şi alţi factori exogeni care influenţează puternic nivelul inflaţiei, şi anume existenţa, încă, a unor preţuri subvenţionate, care generează noi cheltuieli la nivel bugetar, ca de altfel şi evoluţia impozitelor indirecte, care pot distorsiona imaginea publicului în legătură cu previziunile inflaţioniste.


Acest tip de politică este argumentat prin următoarele:

- este o nouă strategie de politică monetară pentru România, mai eficientă decât aceea a ţintirii agregatelor monetare şi a cursului de schimb ;
- rezultate pozitive în alte ţări: Republica Cehă, Polonia, Ungaria.

Avantaje:

– Dezinflaţie la costuri moderate;

– Ancoră pentru expectaţii inflaţioniste mai scăzute;

– Toate instrumentele politicii monetare sunt folosite în scopul atingerii obiectivului fundamental al BNR – stabilitatea preţurilor;

– Creşterea responsabilităţii băncii centrale va contribui la limitarea inconsistenţei dinamice;

– Un regim nou, transparent şi flexibil, operaţional chiar în condiţiile unei relaţii instabile între agregatele monetare şi inflaţie.

Condiţii necesare:

– realizări:

• Independenţa băncii centrale în folosirea instrumentelor de politică monetară (2004: îndeplinirea “acquis-ului” BCE privind mecanismul de transmitere);

• Atenuarea dominanţei fiscale şi o mai bună previziune a operaţiunilor Trezoreriei;

• Decizii de politică monetară transparente şi o bună comunicare cu publicul;

• Regim de curs flexibil.

– în curs de realizare:

• Întărirea continuă a sistemului financiar;

• Probabilitate mai redusă de producere a unor şocuri (preţuri administrate, balanţă externă, producţie, etc.) în special prin accelerarea reformelor  structurale;

• Atragerea suportului public în vederea implementării noii strategii (campanie mediatică);

• Detalii tehnice (dezvoltarea unor instrumente de previzionare, stabilirea unei benzi şi a unui orizont de ţintă etc.).

Ţintirea directă a inflaţiei ca strategie a căpătat tot mai mult teren în economiile actuale, la nivelul economiilor în tranziţie reprezentând, în fapt, singura modalitate care poate asigura stabilitatea preţurilor şi implicit posibilitatea accederii la aderarea la Uniunea Economică şi Monetară Europeană.

Dezinflaţia – rezultate şi perspective

- Dezinflaţie graduală – de la 54,8% în 1999 la sub 8 % în 2008
  – susţinută de un mix coerent de politici macroeconomice (monetară, de curs, fiscală, salarială, structurală)

· Rezultatele obţinute până în prezent :
- corespund PEP şi sunt compatibile cu atingerea unui nivel anual cu o singură cifră începând cu anul 2004;
- au conferit credibilitate sporită băncii centrale, contribuind astfel la temperarea anticipaţiilor inflaţioniste.
· Abordarea graduală a vizat un echilibru adecvat între costuri şi rezultate:
- progresele pe linia dezinflaţiei s-au realizat concomitent cu creşterea economică şi reducerea şomajului;
- s-a urmărit în permanenţă sustenabilitatea dezinflaţiei.
3.2. Instrumente de politică monetară utilizate de BNR


Pârghiile cele mai importante ale politicii monetare, menite să creeze tendinţa spre echilibru dinamic pe piaţa monetară (pe exemplul României) sunt: manevrarea taxei rescontului, achiziţionarea şi vânzarea de către banca de emisiune a titlurilor de valoare de pe piaţa deschisă (open market), cotele obligatorii de rezervă ale societăţilor bancare, refinanţarea societăţilor bancare ş.a.


1. Manevrarea taxei rescontului. Scontul este operaţiunea de cumpărare de către băncile comerciale a efectelor de comerţ (cambii, poliţe), cu reţinerea din valoarea lor nominală a dobânzii până la scadenţă şi a unui comision. Rescontul constă în cedarea portofoliilor de efecte de comerţ de către băncile comerciale Băncii Naţionale (de emisiune), în vederea obţinerii unei cantităţi suplimentare de monedă de cont (scripturală). Pentru această operaţiune, banca centrală percepe băncilor comerciale o dobândă numită taxă de rescont. În funcţie de direcţia de evoluţie a taxei de rescont, de creştere sau scădere a acesteia, creşte sau scade şi dobânda percepută de băncile comerciale debitorilor acestora, şi, în consecinţă, sporeşte sau se reduce volumul creditului şi al masei monetare din economia naţională.


2. Achiziţionarea şi vânzarea de titluri de valoare de către banca centrală (de emisiune) de pe piaţa deschisă (open market). Într-o economie naţională există un anumit volum necesar al masei monetare, care evoluează odată cu ansamblul activităţilor economice. De asemenea, pe piaţa monetară, în cadrul unei perioade, se confruntă cererea agregată şi oferta agregată de monedă, apărând faţă de necesarul de masă monetară fie un excedent global, fie un deficit global de lichidităţi. Banca Naţională intervine în acest mecanism pentru a reechilibra piaţa monetară, "retezând" excedentul de lichidităţi ori completând insuficienţa (deficitul) de lichidităţi. În primul caz, când trebuie redus excedentul de lichidităţi, Banca Naţională vinde pe piaţa monetară liberă o parte din efectele publice sau private pe care le deţine în portofoliul său (bonuri de tezaur, obligaţiuni ş.a.), atrăgând şi anihilând excedentul de lichidităţi de pe piaţa monetară. În cel de-al doilea caz, când trebuie completat deficitul de lichidităţi, Banca Naţională cumpără (achiziţionează) o parte din efectele publice sau private deţinute de băncile comerciale şi instituţiile de credit specializate, acoperind deficitul de lichidităţi al acestora.


3. Politica cotelor obligatorii de rezervă. În toate statele lumii, prin legislaţie, s-a impus existenţa unor fonduri de rezervă ale fiecărei bănci; ele sunt formate din: tezaurul băncii sau rezerva păstrată de banca respectivă şi disponibilul băncii în contul său curent la Banca Naţională
. Sporirea cotelor obligatorii de rezervă diminuează disponibilităţile de creditare din sistemul bancar şi micşorează masa monetară. Invers, reducerea cotelor obligatorii de rezervă sporeşte masa creditului bancar şi masa monetară din economie.


4. Refinanţarea societăţilor bancare de către Banca Naţională. Baza procesului de refinanţare a societăţilor bancare este reprezentată de creditul pe termen scurt acordat de Banca Naţională celorlalte băncii. În acest scop se utilizează ca instrumente:


a) linia de credit, prin care Banca Naţională deschide un cont  unei societăţi bancare, pe care îl alimentează la un nivel convenit şi pentru un interval de timp stabilit (de regulă 90 de zile). Rata dobânzii pentru acest credit se stabileşte de către creditor. Reducerea ratei dobânzii la linia de credit are ca efect creşterea masei monetare la societăţile bancare debitoare şi asigură refinanţarea acestora. Creşterea ratei dobânzii scumpeşte refinanţarea băncilor comerciale şi micşorează masa monetară de care acestea dispun;


b) creditul de licitaţie se utilizează atunci când Banca Naţională disponibilizează anumite resurse financiare, care sunt licitate între societăţile bancare potenţial debitoare. Societatea bancară care oferă dobânda cea mai ridicată este câştigătoarea licitaţiei;


c) creditul pe termen fix constă într-un credit special cu o scadenţă de 30 de zile pe care Banca Naţională îl acordă societăţilor bancare aflate în dificultăţi de plată. După această perioadă, prin neredresarea financiară a societăţii bancare debitoare, începe procesul de supraveghere din partea Băncii Naţionale, care poate culmina cu propunerea de reorganizare sau lichidare financiară a băncii respective.

3.3. Politica monetară în România în perspectiva integrării europene – obiective şi instrumente

Pe termen scurt, strategia politicii monetare se va baza, în continuare, pe atingerea agregatelor monetare. În favoarea acestei opţiuni pledează atât indiciile creşterii eficacităţii în atingerea agregatelor monetare, cât şi necompletarea cadrului de precondiţii necesare trecerii la un alt tip de strategie de politica monetară.

Potrivit priorităţilor pe termen scurt ale guvernului, politica monetară va fi ferm orientată spre obiectivul dezinflaţiei, ţinta de inflaţie stabilită pentru anul 2009 fiind previzionată de BNR în plaja de 2,5% – 4,5% (decembrie/decembrie); sarcina atenuării riscurilor ce ameninţă sustenabilitatea poziţiei externe va fi în mai mare măsură preluată de politica veniturilor, de cea fiscală, precum şi de cea structurală. Acestea din urmă vor sprijini, de asemenea, eforturile dezinflaţioniste ale politicii monetare.

În acest context, baza monetară şi masa monetară vor reprezenta, în continuare, obiectivul operaţional şi, respectiv, ţinta intermediară a politicii monetare. Menţinerea bazei monetare în parametrii programaţi se va realiza prin intermediul ajustării activelor interne nete ale BNR.

Cursul de schimb al leului va continua să reprezinte şi în această perioadă o variabilă cheie în conceperea şi implementarea politicii monetare, politica de curs urmând să sprijine cu prioritate obiectivul dezinflaţiei. 

În ceea ce priveşte instrumentele politicii monetare, în perioada care urmează se va accentua tendinţa de restrângere a rolului mecanismului rezervelor minime obligatorii, atât prin continuarea reducerii ratei rezervelor minime obligatorii, cât şi printr-o relativă flexibilizare a acestui mecanism, favorabilă creşterii eficienţei şi adâncirii pieţei monetare. De asemenea, operaţiunile open-market ale BNR vor fi extinse şi mai bine adecvate condiţiilor pieţei monetare, atât în ceea ce priveşte instrumentele folosite, cât şi scadenţele acestora.

Politica monetară va fi guvernată de un nou statut al băncii centrale, care-i va întări, sub toate aspectele,  independenţa; de asemenea, obiectivul fundamental al băncii centrale - asigurarea stabilităţii preţurilor - va fi formulat fără ambiguitate şi politica monetară va fi degrevată de urmărirea altor ţinte macroeconomice care ar putea prejudicia atingerea obiectivului său fundamental. 

În ceea ce priveşte strategia politicii monetare, se prevede ca actualul cadru analitic să fie perfecţionat în vederea creşterii eficacităţii acţiunii băncii centrale. Prima opţiune avută în vedere pentru a substitui strategia bazată pe ţinta monetară este strategia bazată pe ţinta inflaţiei (inflation targeting); corespunzător acesteia, regimul cursului de schimb va evolua rapid dinspre flotarea controlată spre o flotare liberă. Adoptarea acestei strategii va acorda o mai mare flexibilitate băncii centrale în utilizarea instrumentelor politicii monetare, permiţând adaptarea acesteia la natura şocurilor care ameninţă atingerea ţintei stabilite.

Pentru a consolida procesul dezinflaţiei, politica monetară îşi va păstra, pe întreaga perioadă vizată, caracterul prudent; în subsidiar, aceasta va urmări remonetizarea economiei româneşti, care va fi susţinută de refacerea încrederii în monedă şi de revigorarea economică. 

3.4. Introducerea Euro în România – etape şi efecte previzionate

Introducerea euro a declanşat importante mutaţii structurale pe pieţele financiare, ale bunurilor şi serviciilor, muncii etc., atât în interiorul UE cât şi la nivel global.

Implicaţii asupra pieţelor financiare. Dezvoltarea şi integrarea pieţelor europene de capital au fost susţinute prin liberalizare financiară, globalizare şi inovaţie tehnologică. Introducerea euro va impulsiona acest proces într-un mod notabil. Moneda unică a eliminat riscul asociat schimbului monetar între ţările ce fac parte din zona euro, iar în prezent facilitează standardizarea instrumentelor şi lărgeşte gama oportunităţilor financiare. Emiterea de obligaţiuni a sporit semnificativ de la introducerea euro, chiar dacă băncile rămân cele mai importante surse de finanţare în zona euro. Există semnale care arată că emitenţii încep    să-şi reevalueze riscul în funcţie de sectoarele vizate, mai degrabă decât în funcţie de o ţară sau alta. Aceasta arată că integrarea pieţelor financiare ce are loc actualmente în zona euro avansează de o manieră impresionantă.
Accelerarea integrării pieţelor financiare europene ca urmare a introducerii euro cuprinde toate categoriile de pieţe: de schimb, monetare şi de capital. La nivelul pieţelor de schimb, problema care se pune este în ce măsură euro va putea deveni “monedă de transmisie”, substituindu-se măcar în mică măsură dolarului SUA care deţine de multă vreme un soi de monopol din acest punct de vedere.

 Plecând de la premisa că economiile de scară joacă un rol mai mult decât important în tranzacţiile pe pieţele de schimb (cu cât volumul tranzacţiilor este mai mare, cu atât costurile de tranzacţie sunt mai mici), experţii monetari europeni sunt conştienţi de faptul că operatorii nu vor putea fi convinşi să utilizeze euro ca monedă de transmisie în locul dolarului, decât dacă costurile de tranzacţie nu vor creşte. Unificarea monetară – prin faptul că a dus la creşterea dimensiunii pieţei de schimb a euro relativ la cea a pieţelor fostelor monede – va avea ca rezultat scăderea costurilor de tranzacţie şi prin aceasta şansele euro de potenţială monedă de transmisie vor creşte de asemenea. La aceasta va contribui într-o măsură importantă întărirea treptată a rolului euro de monedă de facturare internaţională. Specialiştii Comisiei europene estimează că ponderea euro în mijlocirea tranzacţiilor internaţionale va fi în jur de 20%.

La nivelul pieţelor monetare, aplicarea criteriilor de convergenţă a făcut ca ratele pe termen scurt ale dobânzilor să fie în prezent aceleaşi peste tot în “zona euro”.

Lucrurile nu sunt totuşi chiar atât de simple. Reglementările privind introducerea monedei unice nu conţin prevederi cu privire la ratele variabile ale dobânzii pe pieţele monetare tradiţionale, cum este de pildă piaţa Londrei, pe care se formează Libor. Ratele variabile din “zona euro” (Libor, Paribor etc.) au fost înlocuite cu alte cotaţii. Una din acestea este “Euro Libor”, publicată de către Asociaţia Bancherilor Britanici. Euro Libor se bazează pe ratele medii ale dobânzii la împrumuturile reciproce practicate de 16 bănci europene de înaltă reputaţie.

A doua este Rata de schimb interbancară europeană (“Euribor”). Se bazează pe ratele dobânzii la împrumuturile practicate de 57 de bănci europene şi este, de regulă, mai mare decât Euro Libor.

În ce priveşte pieţele de capital, este de aşteptat ca eliminarea riscului legat de cursul de schimb să impulsioneze investiţiile pe termen mediu şi lung în “zona euro”, îndeosebi cele reciproce dintre ţările UE, deoarece va fi mai uşor şi mai ieftin pentru europeni să cumpere titluri de valoare din străinătate. Fragmentarea îndelungată a pieţelor de capital din Europa a acţionat ca un handicap, împiedicându-i pe europeni să beneficieze de pe urma inovaţiilor financiare.
Bursele de valori din zona euro au luat la rândul lor un nou avânt, deoarece acţiunile sunt cotate acum într-o monedă comună. Indicii acţiunilor pan-europene, cum ar fi Dow Jones Euro Stoxx şi FTSE Eurotop 300, au captat deja atenţia investitorilor din lumea întreagă.

Implicaţii asupra ţărilor din afara Uniunii Europene. Introducerea euro constituie fără îndoială, un eveniment major în economia mondială a începutului de secol XXI, cu implicaţii nu numai asupra ţărilor care l-au adoptat, ci asupra întregului sistem de relaţii economice ce se desfăşoară la nivel global. Mărimea “zonei euro”, orientarea spre stabilitate a politicii monetare promovate de SEBC, integrarea pieţelor financiare europene etc. sunt semne că euro are toate şansele de a deveni o monedă cu rol de pivot în sistemul monetar internaţional.
Influenţele introducerii euro se vor propaga în exterior printr-o multitudine de canale, dintre care două au rol decisiv: comerţul internaţional şi pieţele financiare.

Intensitatea influenţelor va fi însă diferită de la o ţară la alta, în funcţie de factori precum: volumul şi tipul relaţiilor comerciale şi financiare cu ţările din “zona euro”, accesul la pieţele internaţionale de capital, politica cursului de schimb promovată de diferite guverne.
Principalul canal prin care introducerea euro va influenţa condiţiile economice în ţările din afara UE îl constituie schimburile comerciale. Impactul pozitiv pe care uniunea monetară îl va exercita asupra creşterii economice în ţările UE va induce un efect de creare de comerţ, materializat printr-o deschidere mai puternică a ţărilor UE spre partenerii din afară. Efectul net asupra exporturilor ţărilor din afara UE va fi pozitiv. Concomitent, este de aşteptat o sporire a cererii ţărilor din UE pentru importuri din afara Comunităţii.

Mărimea acestui efect depinde de ponderea pe care UE o deţine actualmente în exporturile ţărilor din afara Uniunii. În sfârşit, exportatorii din ţările situate în afara UE vor putea exploata beneficiile rezultând din desăvârşirea pieţei interne unice, la fel ca şi companiile din UE. Crearea pieţei unice a dus la creşterea liberalizării relaţiilor cu ţările non-membre UE, deoarece accesul la pieţe a devenit mai uşor în noul sistem. Este de aşteptat ca introducerea euro să întărească acest efect.

În plus, creşterea economică din zona euro se va transmite în mod gradual spre alte regiuni ale lumii, datorită gradului sporit de sincronizare a ciclului economic în ţările din “zona euro”. Aici, probabilitatea producerii unor dezechilibre macroeconomice în anumite ţări membre este minimă, datorită faptului că există o singură politică monetară, iar politicile fiscale vor fi coordonate în baza Pactului de Stabilitate şi Creştere. Gradul de sincronizare a ciclului economic al ţărilor din “zona euro” va creşte în viitor, pe măsură ce şocurile economice vor deveni mai simetrice, consumul se va uniformiza, iar finanţarea investiţiilor prin creditare internaţională va dobândi o importanţă sporită ca urmare a introducerii euro. Fluctuaţiile ciclice ale “zonei euro” vor fi transmise şi altor ţări şi regiuni ale lumii, prin intermediul comerţului internaţional, al legăturilor dintre pieţele financiare şi nu în ultimul rând, prin evoluţia cursului de schimb al euro în raport cu celelalte monede.

Capitolul 4
TRANZIŢIA DE LA LEU LA EURO PE FUNDALUL CRIZEI FINANCIARE MONDIALE

În pofida progreselor facute în domeniul asimilării acquis-ului comunitar şi în modernizarea structurilor economice şi instituţionale, România şi ţările central şi est europene păstrează unele caracteristici care le vor influenţa atât strategiile de trecere la euro, cât şi politicile urmate în primii ani după adoptarea monedei unice europene.

Evaluarea corectă a condiţiilor iniţiale devine astfel extrem de importantă. Între cele mai importante caracteristici pot fi enumerate:

- un nivel scăzut al veniturilor (PIB pe locuitor) care, în cazul României este chiar sub 40% din media europeană (la paritatea puterii de cumpărare);

- productivitate scăzută determinată de un nivel de dotare cu capital mult inferior ţărilor din nucleul european (raportul capital/muncă a fost estimat pentru ţările central europene ca fiind sub 17% din nivelul Germaniei; în cazul României diferenţa este mai mare);

- un nivel redus al intermedierii financiare: în România acesta se situează la 35% din PIB şi reprezintă cel mai scăzut nivel din UE;

-  presiune bugetară ridicată, ce riscă să determine deficite ale bugetului public.

Potrivit opiniilor guvernatorului BNR, Mugur Isărescu, prezentate în cadrul Academiei Române
, autorităţile române şi-au propus ca obiectiv strategic de politică economică îndeplinirea tuturor condiţiilor care să permită adoptarea euro ca monedă naţională în 2014. Obiectivul este realizabil, cu condiţia adoptării şi menţinerii unui mix coerent de politici economice, de natură să sprijine atât convergenţa nominală, cât şi convergenţa reală cu ţările din zona euro. 
Pentru a accede la zona euro, criteriile de convergenţă avute în vedere sunt doar cele nominale: stabilitatea cursului, inflaţie scăzută, dobânzi apropiate de cele ale ţărilor din zona euro, deficit bugetar şi stoc al datoriei publice moderate. Totuşi, menţinerea pe termen lung a convergenţei indicatorilor nominali şi, mai mult decât atât, fructificarea deplină a avantajelor apartenenţei la un sistem monetar performant implică realizarea convergenţei reale între economiile dezvoltate europene şi economia României. 
În acest context, adoptarea monedei unice de către ţara noastră înainte de a fi fost realizată o minimă convergenţă economică reală ar fi riscantă şi potenţial contraproductivă. Trebuie să ne asigurăm că la data îndeplinirii criteriilor nominale va fi fost făcut şi un substanţial progres în convergenţa reală.

În acest context, o temă profund legată de capacitatea economiei româneşti de a menţine o creştere rapidă şi sustenabilă, este legată de problematica generală a reformelor structurale şi, în cadrul acesteia, în particular, despre flexibilitatea pieţei muncii, de nevoia ca aceasta să se alinieze celor mai moderne practici, din ţări de succes, ţinând seama atât de realităţile economiei româneşti, cât şi de rigorile competiţiei pe o piaţă mondială tot mai exigentă.

La prima vedere, sunt puţine legături între trecerea la euro şi flexibilitatea pieţei muncii. În realitate, legătura este profundă, esenţială.

Creşterea mai rapidă a salariilor decât a productivităţii muncii nu duce la un nivel de trai mai ridicat, ci dimpotrivă, la unul mai scăzut, întrucât decalajul dintre cei doi indicatori fundamentali se sparge mai devreme sau mai târziu în creştere galopantă a preţurilor, depreciere a monedei naţionale, îndatorare externă. Toate acestea influenţează negativ investiţiile şi de aceea întârzie, în loc să grăbească, convergenţa reală a economiei.

În ultimii ani câştigul de productivitate anual s-a cifrat la niveluri impresionante, de 10% şi peste în fiecare an. Factori multipli au explicat această evoluţie: nivelul scăzut de pornire, reducerea semnificativă – chiar dacă nu întotdeauna surprinsă de indicatorii statistici – a populaţiei ocupate în agricultură şi, foarte important, creşterea puternică a investiţiilor. 

Odată cu aderarea la Uniunea Europeană şi, implicit, intrarea Băncii Naţionale în Sistemul Băncilor Centrale Europene, avem obligaţia de a atinge obiectivul stabilităţii preţurilor, corelat cu reducerea ratei inflaţiei la un nivel compatibil cu statutul de membru al Sistemului Monetar European. De multe ori, reducerea ratei inflaţiei este asociată cu încetinirea creşterii economice şi chiar cu recesiunea. Acest lucru se întâmplă însă numai dacă există o contradicţie în mixul de politici economice, dacă reducerea ratei inflaţiei nu este şi obiectivul central al altor politici ale autorităţilor, în mod special politica fiscală şi cea de venituri. Dacă există un mix echilibrat de politici, se poate asigura scăderea ratei inflaţiei concomitent cu menţinerea creşterii susţinute. O asemenea evoluţie se realizează de regulă pe seama aportului investiţiilor directe străine, care măresc capacitatea productivă a economiei şi finanţează sustenabil un deficit extern, chiar relativ ridicat. În cazul ţării noastre, experţi de la Banca Naţională, precum şi analişti independenţi au calculat că economia românească îşi poate menţine creşterea accelerată în condiţii de scădere a presiunilor inflaţioniste chiar cu un deficit de cont curent de 8-10% din produsul intern brut. Pentru a putea atrage însă capitalul străin, economia românească trebuie să ofere condiţii atrăgătoare. Cum acestea nu mai pot fi în mod obiectiv cele legate de un nivel scăzut al costului forţei de muncă sau de facilităţi fiscale disproporţionate, care ar încălca regulile Uniunii Europene, va trebui să ne îndreptăm către alte măsuri, cum sunt un regim fiscal mai suplu, o piaţă a forţei de muncă mai elastică. Aşadar, din nou, sarcina principală a Băncii Naţionale, aceea de asigurare a stabilităţii preţurilor, este în strânsă legătură cu ansamblul politicilor promovate de autorităţile române.

Un alt obiectiv nominal esenţial pentru aderarea la zona euro este stabilitatea cursului de schimb. În ultimii ani, îmbunătăţirea performanţelor economiei româneşti a permis o atenuare sensibilă a fluctuaţiilor de curs, comparativ cu situaţia din urmă cu un deceniu. De altfel, regimul valutar adoptat de România, acela de curs flexibil, cu intervenţii tot mai rare ale Băncii Naţionale pe piaţa valutară, a servit bine economia românească. Chiar momentul de supraapreciere din prima parte a anului 2007, datorat intrărilor masive de capital străin după aderarea la Uniunea Europeană, a fost corectat prin mişcările autonome ale pieţei valutare. Putem aprecia că, în momentul de faţă, nu există factori de presiune semnificativă pentru cursul valutar în direcţia aprecierii sau deprecierii acestuia, chiar dacă criza de pe piaţa financiară mondială generează temporar mişcări intr-o direcţie sau alta.

Totuşi, echilibrul de pe piaţa valutară din acest moment s-a realizat în condiţiile unui mix de politici caracterizat printr-o politică monetară restrictivă, cu rate înalte ale dobânzilor, o politică fiscală insuficient de strictă şi supusă în continuare unor presiuni pentru majorarea cheltuielilor publice, concomitent cu diminuarea veniturilor, în timp ce creşterile salariale se situează de mai mult timp evident peste creşterile de productivitate.

Acest mix nu este sustenabil
. Pe termen lung nu se poate vorbi despre un echilibru valutar în condiţiile descrise mai sus, chiar dacă pe termen foarte scurt nivelul ridicat al dobânzilor poate compensa efectele celorlalte politici. Nu există însă nici o îndoială că stabilitatea cursului în condiţiile deteriorării competitivităţii produselor româneşti, ca urmare a creşterii mai rapide a salariilor decât a productivităţii, atrage inevitabil deteriorarea balanţei comerciale şi în final deprecierea cursului valutar. 

Iată, aşadar, că atât reducerea ratei inflaţiei, cât şi stabilitatea cursului valutar sunt indisolubil legate de coerenţa mixului de politici adoptate de autorităţi. 

Economia mondială trece printr-o perioadă de mari dificultăţi. Guvernatorul Băncii Naţionale a României exprima recent, în legătură cu această criză, încrederea că, “prin politici concertate şi responsabile ale celor mai dezvoltate economii ale lumii, va putea fi evitată alunecarea într-o criză de proporţiile celei din anii 1929-1933. Însă, dincolo de orice îndoială că această perioadă va lăsa urme adânci chiar în modelul economiei mondiale”.

Politicile BNR sunt focalizate pe înscrierea României pe traiectoria adoptării euro în 2014. Pe termen mediu, este avută în vedere nu numai reluarea dezinflaţiei şi aducerea creşterii preţurilor în apropierea standardelor europene, dar şi atenuarea dezechilibrelor – cu precădere reducerea treptată a deficitului extern – pentru a da durabilitate procesului de reducere a inflaţiei. Din punctul de vedere al politicii monetare, esenţială este stimularea economisirii, astfel încât să fie atenuat decalajul din prezent în raport cu investiţiile. Acelaşi nivel, ridicat, al investiţiilor poate fi asigurat cu o participare mai însemnată a componentei interne, pe seama creşterii ratei economisirii. De altfel, majorarea ratelor dobânzilor, care este o parte a conduitei politicii monetare actuale, a urmărit tocmai acest lucru. Iar rezultatele devin vizibile, chiar dacă – din motive de ordin statistic – cifrele calculate de Banca Naţională par a arăta altceva. 

“Datele publicate arată o creştere mai puternică a conturilor la vedere decât a celor la termen, ceea ce pare a semnaliza apariţia unor presiuni inflaţioniste suplimentare. În realitate, însă, la mijloc sunt două evoluţii ce ţin de evidenţa statistică, nu de substanţă economică reală. Una dintre acestea este trecerea, din 2007, a conturilor în valută la vedere din categoria „cvasibani”, parte a M2, în M1 (“bani în sens restrâns”). Aici este doar alinierea la definiţiile din Uniunea Europeană. Substanţa economică nu s-a schimbat: la noi în ţară, conturile bancare în valută nu sunt folosite de populaţie pentru tranzacţii curente, ci mai degrabă reprezintă forme de economisire.

Mai importantă ca pondere este însă cea de-a doua evoluţie, valabilă de altfel şi pentru conturile curente în valută, dar foarte semnificativă cantitativ pentru lei. Întrucât conturile de depozit sunt purtătoare de impozit pe venit, iar conturile curente nu, băncile au descoperit forma prin care să atragă clienţii: au inventat conturi curente cu dobânzi chiar mai mari decât cele practicate pentru depozite. S-a produs astfel o migraţie masivă a economisirii persoanelor fizice, dinspre depozitele clasice, către aşa-numite conturi curente, sau chiar conturi de card, care au ataşate rate ridicate ale dobânzilor în cazul menţinerii unui sold peste un anumit plafon”, declara guvernatorul Băncii Naţionale a României în cadrul recentului discurs asupra implementării euro susţinut la Academia Română.

Experţi din Banca Naţională au făcut o ajustare a cifrelor, pornind de la prezumţia că, pentru conturile la vedere propriu-zise, creşterea ar trebui să fie similară celei a numerarului în circulaţie, aşa cum s-a şi întâmplat, de altfel, în anii anteriori. În acest caz, în perioada decembrie 2004 - august 2008, cvasibanii ar fi crescut cu peste 80%, faţă de numai 40%, cât rezultă din datele statistice. Cu alte cuvinte, economisirile în lei (ale populaţiei şi corporaţiilor) au crescut mult mai rapid decât arată datele statistice privind depozitele la termen, date care au determinat comentarii în mass-media legate de o „stagnare” a economisirii în lei. 

Întrucât turbulenţele de pe pieţele financiare internaţionale s-au accentuat în ultima vreme, impactul potenţial al acestora asupra sistemului financiar şi economiei româneşti este, la rândul său, vizibil. Potrivit datelor furnizate de BNR prin reprezentantul său, sectorul bancar din România este în continuare afectat în principal sub forma creşterii costurilor finanţării externe. Impactul limitat se datorează caracteristicilor mediului financiar din România, precum şi măsurilor de ordin prudenţial, de politică monetară şi de întărire a stabilităţii financiare adoptate de-a lungul timpului de către Banca Naţională. Între acestea, cele mai importante sunt:
În primul rând, instituţiile de credit din România nu au expuneri pe produse financiare care se află la originea acestor turbulenţe (instrumente „subprime”). Acest fapt se datorează îndeosebi profitabilităţii oferite de marjele ample de dobândă practicate pe piaţa internă, precum şi expansiunii rapide a creditării prin produse bancare tradiţionale.

În al doilea rând, covârşitoarea majoritate a băncilor care funcţionează în România, inclusiv cele cu capital străin, sunt persoane juridice supuse autorizării, reglementării şi supravegherii prudenţiale de către Banca Naţională. Aceste bănci, ca, de altfel, şi filialele băncilor străine care au sediul principal în alte ţări ale Uniunii Europene, se supun standardelor prudenţiale şi de capitalizare Basel II
.

În al treilea rând, unele reglementări ale Băncii Naţionale au fost de multe ori mai restrictive decât cele prevăzute de standardele Basel II. Mai concret, cerinţele de capital iniţial pentru autorizarea unei instituţii de credit din România sunt aproximativ duble faţă de nivelul minim impus prin reglementările Uniunii Europene. Mai mult, merită semnalat faptul că reprezentanţii BNR sunt implicaţi la nivelul structurilor comunitare competente în procesul de analiză şi ameliorare a reglementărilor comunitare privitoare la arhitectura sistemului financiar.

Nu în ultimul rând, nivelul rezervelor minime obligatorii se menţine în continuare ridicat (20% pentru pasivele denominate în lei cu scadenţă de până la doi ani şi, respectiv, 40% pentru cele denominate în valută). Pe lângă rolul de moderare a vitezei de creştere a creditului, rezervele minime obligatorii îndeplinesc rolul prudenţial de menţinere a unui nivel corespunzător de lichiditate de către instituţiile de credit.

În sfârşit, măsurile de temperare a creşterii creditării adoptate recent de Banca Naţională, având drept obiectiv o dinamică a creditării sustenabilă pe termen mai îndelungat, devin mai utile în contextul persistenţei turbulenţelor pe pieţele financiare internaţionale. De altfel, lichiditatea din sistemul instituţiilor de credit din România, deşi în scădere relativă comparativ cu anii anteriori, se află la un nivel adecvat pentru buna funcţionare a pieţelor, iar BNR dispune de instrumentele şi mecanismele necesare asigurării lichidităţii în conformitate cu normele europene în materie.

Cele de mai sus arată un risc relativ limitat de contaminare a sistemului bancar românesc ca urmare a turbulenţelor actuale de pe pieţele financiare internaţionale. Totuşi, eventuale efecte adverse se pot manifesta şi în ţara noastră. Între acestea pot fi enumerate: volatilitatea mai pronunţată a cursului de schimb, asemănător tendinţelor din celelalte ţări din regiune, în condiţiile reducerii apetitului pentru risc al investitorilor pe pieţele emergente; creşterea în continuare a costului finanţării externe şi reducerea volumului acestuia; moderarea posibilă a volumului intrărilor autonome de capital şi eventuale repatrieri anticipate ale capitalurilor fructificate; şi posibila decelerare a cererii pentru exporturi româneşti ca urmare a reducerii perspectivelor de creştere economică în celelalte ţări membre ale Uniunii Europene.

Banca Naţională va continua şi pe viitor să manifeste maximă vigilenţă în îndeplinirea mandatului său, atât în privinţa stabilităţii preţurilor, cât şi a asigurării stabilităţii financiare. Corelat cu programele şi politicile guvernamentale, obiectivul intrării în zona euro în anul 2014 poate fi realizabil. Politici responsabile ale autorităţilor pot satisface şi obiectivul creşterii rapide a nivelului de trai. Ruperea echilibrelor fundamentale însă, prin măsuri fără acoperire în realităţile economiei, nu poate aduce mai multă bunăstare, ci mai puţină, iar convergenţa economică reală, ca şi cea nominală, este pusă în pericol. La fel şi obiectivul strategic al adoptării euro în 2014.

� Ideea unei monede comune a apărut încă din 1968, odată cu introducerea Uniunii Vamale. Realizarea Sistemului Monetar European, în 1979 şi semnarea, în 1986, a Actului Unic European, care a consacrat cele patru libertăţi de mişcare (a persoanelor, capitalului, serviciilor şi bunurilor) au însemnat paşi importanţi în realizarea monedei unice europene.


� Tratatul de la Maastricht a fost semnat la data de 7 februarie 1992 şi intrat în vigoare la 1 noiembrie 1993.


� “Astfel, renunţarea la o parte din suveranitatea naţională formală şi transferarea anumitor puteri la nivel european pentru a câştiga suveranitate reală, conferă maximum de protecţie atât cetăţenilor cât şi consumatorilor din Europa. În asemenea cazuri, nu este vorba de renunţarea la suveranitate, ci mai degrabă de cooperare, pentru a dobândi o suveranitate eficientă pentru noi toţi”, declara Joaquín Almunia, comisarul pentru afaceri economice şi monetare, în 2007, în cadrul manifestărilor organizate cu ocazia împlinirii a 50 de ani de la semnarea Tratatului de la Roma.


� Zona euro este formată din 16 ţări membre ale Uniunii Europene: � HYPERLINK "http://ro.wikipedia.org/wiki/Austria" \o "Austria" �Austria�, � HYPERLINK "http://ro.wikipedia.org/wiki/Belgia" \o "Belgia" �Belgia�, � HYPERLINK "http://ro.wikipedia.org/wiki/Cipru" \o "Cipru" �Cipru�, � HYPERLINK "http://ro.wikipedia.org/wiki/Finlanda" \o "Finlanda" �Finlanda�, � HYPERLINK "http://ro.wikipedia.org/wiki/Fran%C5%A3a" \o "Franţa" �Franţa�, � HYPERLINK "http://ro.wikipedia.org/wiki/Germania" \o "Germania" �Germania�, � HYPERLINK "http://ro.wikipedia.org/wiki/Grecia" \o "Grecia" �Grecia�, � HYPERLINK "http://ro.wikipedia.org/wiki/Irlanda" \o "Irlanda" �Irlanda�, � HYPERLINK "http://ro.wikipedia.org/wiki/Italia" \o "Italia" �Italia�, � HYPERLINK "http://ro.wikipedia.org/wiki/Luxemburg" \o "Luxemburg" �Luxemburg�, � HYPERLINK "http://ro.wikipedia.org/wiki/Malta" \o "Malta" �Malta�, � HYPERLINK "http://ro.wikipedia.org/wiki/Olanda" \o "Olanda" �Olanda�, � HYPERLINK "http://ro.wikipedia.org/wiki/Portugalia" \o "Portugalia" �Portugalia�, � HYPERLINK "http://ro.wikipedia.org/wiki/Spania" \o "Spania" �Spania�, � HYPERLINK "http://ro.wikipedia.org/wiki/Slovenia" \o "Slovenia" �Slovenia�, � HYPERLINK "http://ro.wikipedia.org/wiki/Slovacia" \o "Slovacia" �Slovacia�. Pe lângă acestea, 4 "micro-state", prin acordurile monetare încheiate cu vecinii lor, sunt şi ele ataşate la zona euro: � HYPERLINK "http://ro.wikipedia.org/wiki/Andorra" \o "Andorra" �Andorra�, � HYPERLINK "http://ro.wikipedia.org/wiki/Monaco" \o "Monaco" �Monaco�, � HYPERLINK "http://ro.wikipedia.org/wiki/San_Marino" \o "San Marino" �San Marino� şi � HYPERLINK "http://ro.wikipedia.org/wiki/Vatican" \o "Vatican" �Vatican�. A fost creată în � HYPERLINK "http://ro.wikipedia.org/wiki/1999" \o "1999" �1999� de unsprezece ţări, la care s-a alăturat � HYPERLINK "http://ro.wikipedia.org/wiki/Grecia" \o "Grecia" �Grecia� în � HYPERLINK "http://ro.wikipedia.org/wiki/2001" \o "2001" �2001�, � HYPERLINK "http://ro.wikipedia.org/wiki/Slovenia" \o "Slovenia" �Slovenia� în � HYPERLINK "http://ro.wikipedia.org/wiki/2007" \o "2007" �2007�, � HYPERLINK "http://ro.wikipedia.org/wiki/Cipru" \o "Cipru" �Cipru� şi � HYPERLINK "http://ro.wikipedia.org/wiki/Malta" \o "Malta" �Malta� în � HYPERLINK "http://ro.wikipedia.org/wiki/2008" \o "2008" �2008�, � HYPERLINK "http://ro.wikipedia.org/wiki/Slovacia" \o "Slovacia" �Slovacia� în � HYPERLINK "http://ro.wikipedia.org/wiki/2009" \o "2009" �2009�. Trei state din � HYPERLINK "http://ro.wikipedia.org/wiki/Uniunea_European%C4%83" \o "Uniunea Europeană" �Uniunea Europeană� nu au fost de acord cu introducerea acestei monede, şi anume � HYPERLINK "http://ro.wikipedia.org/wiki/Danemarca" \o "Danemarca" �Danemarca�, � HYPERLINK "http://ro.wikipedia.org/wiki/Regatul_Unit" \o "Regatul Unit" �Regatul Unit� şi � HYPERLINK "http://ro.wikipedia.org/wiki/Suedia" \o "Suedia" �Suedia�.


� Documents on the History of European Integration – Vol III - The Struggle for the European Union by Political Parties and Pressure Groups in Western European Countries, 1945-1950 - Walter Lipgens, Wilfried Loth 1988, pag 749


� În sens restrâns, Uniunea Economică şi Monetară (UEM) este procesul în care politicile economice şi monetare ale Statelor Membre sunt armonizate cu scopul introducerii monedei unice.


� Trecerea propriu-zisă de la ECU la EURO s-a realizat în baza Regulamentului nr. 1103 din 16 iunie 1997 prin care Consiliul Uniunii Europene a decis că, de la data de 1 ianuarie 1999, toate referirile la moneda ECU din contracte şi din alte instrumente juridice să fie înlocuite cu referiri la euro, utilizându-se raportul de 1:1 pentru conversie. S-a hotărât, de asemenea, şi continuitatea contractelor denominate în monedele naţionale ale ţărilor membre participante la euro, precum şi regulile de rotunjire stabilite pentru  exprimarea preţurilor în noua monedă între monedele ţărilor din viitoarea uniune monetară şi euro (ce urmau să intre în vigoare la data de 1 ianuarie 1999), utilizându-se 6 cifre după virgulă.


� Tratatul de la Roma, intrat în vigoare în 1958, preciza în art. 9: “Comunitatea va avea la bază o uniune vamală, ce va acoperi întregul comerţ cu bunuri şi care va implica interzicerea tarifelor la importul şi exportul de produse între Statele Membre, ca şi a altor taxe cu efect echivalent”. În iulie 1968, toate barierele tarifare şi restricţiile cantitative la comerţul dintre statele Comunităţii erau eliminate. Ulterior, noi şi noi domenii, ce nu fuseseră prevăzute ca fiind direct legate de realizarea Pieţei Unice, au fost încorporate ca părţi componente ale acesteia: achiziţiile publice, proprietatea intelectuală şi industrială, energia, politica fiscală, sistemul de plăţi, protecţia consumatorului, politica concurenţială, etc.


Piaţa Unică (370 de milioane de locuitori şi un PNB de 6.441 miliarde Euro) reprezintă coloana vertebrală a integrării economice din cadrul Uniunii şi una din principalele realizări de până acum ale Comunităţii Europene. A fost creată pentru a deschide, din punct de vedere al concurenţei, pieţele naţionale, ducând astfel la creştere economică în Europa, la îmbunătăţirea competitivităţii de ansamblu şi la ridicarea standardelor de viaţă. Evoluţia ei permite şi atingerea altor importante obiective politice şi sociale ale Comunităţii, cum ar fi crearea de locuri de muncă, eliminarea barierelor interne, realizarea Uniunii Economice şi Monetare, precum şi extinderea Uniunii Europene. Realizarea pieţei unice în perioada 1985 - 1992 s-a bazat pe un program legislativ deosebit de important (intitulat, în continuare, “Programul pieţei unice” sau PPU) având ca scop eliminarea barierelor netarifare, în special a celor de ordin tehnic şi administrativ, din calea comerţului şi investiţiilor, precum şi a liberei circulaţii a persoanelor.


Programul Pieţei Unice (PPU), conform celor scrise în Cartea Albă a Comisiei Europene din 1985, a constituit cel mai ambiţios şi cuprinzător program lansat vreodată. El a început prin a înlătura rigidităţile existente pe piaţă, precum şi barierele din calea mobilităţii care în anii 1980 au avut ca rezultat performanţe economice în mod cronic sub posibilităţi, urmate de creşterea şomajului şi de reducerea competitivităţii. În aceste condiţii, PPU a încorporat: cele 282 de măsuri incluse în Cartea Albă din 1985, având ca scop eliminarea barierelor fiscale, tehnice şi fizice existente în calea liberei circulaţii a produselor, serviciilor, capitalului şi persoanelor;  măsurile legislative dinainte de 1985, ce constituiau o importantă bază pentru realizarea pieţei unice. În sens larg, Cartea Albă din 1985 nu a făcut decât să completeze o construcţie complexă, deja existentă. Cu toate acestea, măsurile identificate în 1985 erau deosebit de importante şi prin faptul că se refereau la obstacole încă în vigoare, a căror existenţă avea ca rezultat reducerea beneficiilor potenţiale de pe urma acţiunilor din etapele anterioare;  completări la programul de măsuri legislative, având ca rezultat realizarea pieţei unice în domenii care nu fuseseră luate în considerare în Cartea Albă din 1985 (ele includeau liberalizarea unor servicii pe bază de reţea, cum ar fi telecomunicaţiile sau energia);  politici comunitare adiacente puse la punct pentru a optimiza funcţionarea pieţei unice, cum ar fi politica de concurenţă sau măsurile de promovare a coeziunii regionale.


� La 2 mai 1998, la summit-ul de la Bruxelles, liderii UE au aprobat lista celor 11 ţări participante la primul val: Austria, Belgia, Finlanda, Franţa, Germania, Irlanda, Italia, Luxemburg, Olanda, Portugalia şi Spania. Au optat pentru amânarea participării la EURO, Marea Britanie, Danemarca şi Suedia. Grecia a adoptat moneda unică începând cu 1 ianuarie 2001, conform Deciziei Consiliului UE nr. 2000/427/CE din 19.06.2000.


� Acţiune prin care se deschide o poziţie contrară poziţiei principale pentru a diminua riscurile. 


� În 1961, R.A. Mundell elaborează teoria zonei monetare optimale şi astfel, se pun bazele fundamentării teoretice a unificării spaţiilor monetare. Teoria, cu dezvoltările ulteriore ce i-au fost aduse de către alţi cercetători, răspunde unei concepţii constructiviste despre integrare monetară, concepţie de tip Keynesist. Conform lui R. A. Mundell, problema fundamentală a proceselor de integrare şi dezintegrare monetară o constituie “zona monetară optimală”. Aceasta este o zonă în interiorul căreia nu se impune o ajustare a ratelor de schimb între regiuni şi unde se poate adopta o monedă unică sau parităţi fixe. - Philippe Narassiguine, “L’Unification monétaire européenne”, Economica, Paris, 1993.


� Reprezintă un acord între statele membre, prin care acestea aderă la o disciplină specială în domeniul fiscal şi bugetar, ca parte a obiectivelor lor economice pe termen mediu. Pactul este important ca şi garant al unei administrări economice stabile,. 


Adoptat la Consiliul European de la Amsterdam din iunie 1997, Pactul este construit pe două aspecte cheie: 


un sistem de alarmă preventivă pentru identificarea şi corectarea derapajelor bugetare, înainte ca acestea să determine depaşirea pragului de 3% din PIB stabilit în Tratatul pentru deficitele bugetare, şi 


un set de reguli cu efect descurajator pentru a exercita presiuni asupra statelor membre astfel încât acestea să evite deficitele excesive şi să ia măsuri rapide de corectare a lor în caz că apar. 


Sancţiunile se aplică numai statelor participante la zona Euro şi au valori între 0,2% şi 0,5% din PIB, în funcţie de gradul în care valoarea de referinţă de 3% este depăşită. Aceste sancţiuni se constituie, iniţial, în depozite nepurtătoare de dobânzi, urmând ca, dacă în 2 ani situaţia nu este corectată, să se transforme în amendă.


Statele membre din zona Euro se angajează, de asemenea, să obţină, pe termen mediu, bugete naţionale echilibrate sau chiar excedentare.


� Tratatul de la Lisabona a fost semnat de şefii de stat şi de guvern din UE la data de 13 decembrie 2007. Acesta modifică Tratatul privind Uniunea Europeană şi Tratatul de instituire a Comunităţii Europene şi urmăreşte să asigure funcţionarea mai democratică, mai transparentă şi mai eficientă a Uniunii Europene extinse. Tratatul de la Lisabona ar trebui să intre în vigoare în anul 2009, după ce va fi ratificat de toate statele membre.


� Pentru o analiză a principiului descentralizării şi a diferenţei faţă de principiul subsidiarităţii, a se vedea Zilioli, ESZB-Satzung, Artikel 12, în von der Groeben-Schwarze hrgb., Kommentar zum Vertrag über die Europäische Union, 2003, ediţia a 6-a, p 427-428 şi Zilioli, Selmayr, The Law of the ECB, Hart publishing 2001, p. 70-71.


� Băncile centrale ale statelor membre şi Banca Centrală Europeană formează Sistemului European al Băncilor Centrale.


� BCE şi băncile centrale naţionale ale ţărilor care au adoptat moneda euro formează o nouă entitate cunoscută sub denumirea de „Eurosistem”; este important să se facă distincţie între Eurosistemul ţărilor care au adoptat euro ca monedă naţională şi Sistemul European al Băncilor Centrale (SEBC), în care sunt cuprinse toate statele membre ale UE. Băncile centrale ale statelor UE care nu au adoptat moneda unică au statut special în cadrul SEBC, întrucât li se permite să aibă propria politica monetară, neputând lua, însă, parte la deciziile care vizează politica monetară din Zona Euro.


� Proiectul de lege privind Statutul BNR a fost adoptat de Senat (la data de 8 iunie 2004) şi de Camera Deputaţilor (la data de 24 iunie 2004) şi promulgat prin Decretul nr. 532/26.06.2004, devenind Legea nr. 312/28.06.2004 privind Statutul Băncii Naţionale a României. Noua lege a fost publicată în Monitorul Oficial al României nr. 582/30.06.2004 şi a intrat în vigoare la data de 31 iulie 2004 (la 30 de zile de la data publicării), cu excepţia anumitor articole care au intrat în vigoare la data de 1 ianuarie 2005. La data intrării în vigoare a Legii nr. 312/2004, Legea nr. 101/1998 privind Statutul Băncii Naţionale a României, cu modificările şi completările ulterioare, a fost abrogată. 


� Consolidarea independenţei Băncii Naţionale a României sub aspect: instituţional, prin: (i) definirea BNR ca instituţie publică independentă; (ii) stipularea faptului că sprijinirea de către BNR a politicii economice generale a statului se face fără prejudicierea obiectivului său fundamental şi (iii) stipularea independenţei membrilor organelor sale de conducere faţă de autorităţile publice sau faţă de orice altă instituţie sau autoritate, în îndeplinirea atribuţiilor; personal, prin: (i) aplicarea întregii durate a mandatului tuturor membrilor Consiliului de Administraţie al BNR, inclusiv celor numiţi în locurile rămase vacante ca urmare a eliberării lor; (ii) stipularea posibilităţii revocării din funcţie a unui membru al Consiliului de Administraţie al BNR numai în cazul în care acesta încetează să îndeplinească condiţiile necesare pentru exercitarea atribuţiilor sale sau dacă se face vinovat de abateri grave; şi (iii) extinderea prevederilor privind conflictul de interese asupra tuturor membrilor Consiliului de Administraţie şi asupra salariaţilor BNR cu funcţii de conducere, precum şi trimiterea la regimul incompatibilităţilor şi conflictelor de interese prevăzut de lege; financiar, prin prevederile referitoare la elaborarea modelelor situaţiilor financiare anuale şi emiterea de către BNR a reglementărilor proprii de organizare şi conducere a contabilităţii, precum şi la contabilizarea operaţiunilor economico-financiare ale BNR, care se realizează cu avizul consultativ al Ministerului Finanţelor Publice. 


� Prin:


- interzicerea achiziţionării de pe piaţa primară de către Banca Naţională a României a creanţelor asupra statului, autorităţilor publice centrale şi locale, regiilor autonome, societăţilor naţionale, companiilor naţionale şi altor societăţi cu capital majoritar de stat; 


- interzicerea creditării pe descoperiri de cont sau a oricărui alt tip de creditare de către Banca Naţională a României a statului, autorităţilor publice centrale şi locale, regiilor autonome, societăţilor naţionale, companiilor naţionale şi a altor societăţi cu capital majoritar de stat; 


- perceperea de comisioane la decontarea operaţiunilor prin contul curent general al Trezoreriei Statului, deschis la BNR; 


- eliminarea posibilităţii acordării de împrumuturi de către BNR, pe bază de convenţii încheiate cu Ministerul Finanţelor Publice, pentru acoperirea decalajului temporar dintre încasările şi plăţile din contul curent general al Trezoreriei statului; 


- limitarea la piaţa secundară a cumpărărilor, vanzărilor şi efectuării altor tranzacţii având ca obiect bonurile de tezaur şi obligaţiunile; 


- eliminarea oricărei referiri la posibilitatea utilizării transferurilor de titluri de stat în cadrul sistemului de acoperire a pierderilor din bilanţul BNR. 


� În anul 2007, Comisia și BCE au pregătit rapoarte de convergenţă pentru Cipru și Malta, la solicitarea autorităţilor naţionale. Cipru și Malta au adoptat moneda euro la 1 ianuarie 2008.


� Brussels, 12 December 2008 COM(2008) 843 final 


� În sensul criteriului privind stabilitatea preţurilor, inflaţia se măsoară pe baza indicelui armonizat al preţurilor de consum (IAPC) definit în Regulamentul (CE) nr. 2494/95 al Consiliului, modificat prin Regulamentul (CE) nr. 1882/2003 al Parlamentului European și al Consiliului.


� Toate previziunile cu privire la inflaţie și la alte variabile provin din previziunile serviciilor Comisiei din primăvara anului 2008. Previziunile serviciilor Comisiei se bazează pe un set de ipoteze comune privind variabilele externe, precum și pe o ipoteză privind menţinerea acelorași politici, ţinând seama, în același timp, de măsurile cunoscute suficient.


Previziunile referitoare la valoarea de referinţă sunt afectate de incertitudini semnificative, având în vedere faptul că aceasta este calculată pe baza previziunilor referitoare la inflaţie pentru cele trei state membre pentru care se prevede cea mai mică inflaţie în perioada respectivă, sporind astfel marja de eroare.


� Data limită pentru datele utilizate este 18 aprilie 2008.


� În evaluarea conformităţii cu criteriul cursului de schimb, Comisia examinează dacă rata de schimb a rămas apropiată de rata de schimb centrală MRS II, în vreme ce motivele aprecierii pot fi luate în considerare conform Declaraţiei Comune privind ţările care aderă la UE și MRS2 din cadrul Consiliului ECOFIN de la Atena, din 5 aprilie 2003.


� Evaluarea se va concentra asupra "balanţei externe", definită ca fiind combinaţia între contul curent șI contul de capital (balanţa netă între creditare și împrumutare faţă de restul lumii). Acest concept permite, în special, controlul total asupra transferurilor externe (inclusiv transferurile în cadrul UE), care sunt parţial înregistrate în contul de capital.


� http://www.bnr.ro/


� FRISCH, Helmut – Teorii ale inflaţiei”, Central European University Press, 1997, Editura Sedona, Timişoara, 1997


� Agregatul monetar reprezintă un ansamblu de active monetare; Sistemul Contabilităţii Naţionale (în România) defineşte agregatul monetar ca o parte constitutivă a masei monetare, parte autonomizată prin funcţiile ei specifice, prin agenţii specializaţi care emit instrumentele de schimb şi de plată, prin instituţiile bancar-financiare care le gestionează, prin fluxurile economice pe care le mijloceşte.


� Agregatele monetare:


Agregatul monetar M1 a fost definit ca fiind numerarul aflat în circulaţie plus depozitele cu scadenţă la o zi (overnight); 	


Agregatul monetar M2 include agregatul M1, plus depozitele cu scadenţă de până la doi ani inclusiv şi depozitele rambursabile cu preaviz de până la trei luni inclusiv;


Agregatul monetar M3 cuprinde agregatul monetar M2, plus contractele de report, unităţi şi acţiuni ale fondurilor de piaţă monetară, precum şi instrumentele de îndatorare cu scadenţa de până la doi ani inclusiv.


(Banca Centrală Europeană  - http://www.ecb.int/ecb/educational/facts/monpol/html/mp_006.ro.html)


� Rădulescu Eugen – Inflaţia, marea provocare, Editura Enciclopedică, Bucureşti, 1999, pag.32 reluată în „Mecanisme valutare”, Lidia Goloşoiu, Editura Academiei de Studii economice din Bucureşti, 2006.


� International Monetary Fund – IMF approves Stand-By credit for Romania-, Press release no. 38/1999, � HYPERLINK "http://www.imf.org/external/np/sec/pr/1999/PR9938.HTM" ��http://www.imf.org/external/np/sec/pr/1999/PR9938.HTM�


� CZECH NATIONAL BANK – Inflation targeting in the Czech Republic – Inflation targeting in transition economies, working papers, 2000.


� BNR – Raport asupra inflaţiei – noiembrie 2008 


� În şedinţa din data de 5 februarie 2009, Consiliul de Administraţie al Băncii Naţionale a României a decis menţinerea nivelului actual al ratelor rezervelor minime obligatorii aplicabile pasivelor în lei şi în valută ale instituţiilor de credit, respectiv 18% pentru lei şi 40% pentru valută.


� În cadrul sesiunii desfăşurate la Academia Română - Strategia de adoptare a euro şi criza financiară mondială, - Probleme ale convergenţei reale în drumul spre euro – academician Mugur Isărescu.


� http://www.bnro.ro/Ro/Prez/R20081003Guv.pdf


� Primul Acord de la Basel, elaborat în anul 1988, aducea ca un element de noutate faţă de reglementările anterioare în domeniu, ideea îmbunătăţirii calităţii managementului riscului şi stabilirea unui nivel al capitalizării băncii calculat în funcţie de senzitivitatea la risc a activelor sale (a creditelor acordate). În acest context a fost introdus indicele Cooke, definit ca raport între capitalurile proprii ale oricărei instituţii de credit şi activele sale ponderate în funcţie de risc. Nivelul minim al acestui indicator a fost stabilit la 8%. 


Acordul Basel II, apărut în anul 2003, forma revizuită a Acordului Basel I, a adus câteva inovaţii în planul supravegherii prudenţiale, prin definirea  unui sistem în trei etape de evaluare şi urmărire a riscului şi în determinarea, în consecinţă, a nivelului optim de capitalizare.


    Cei trei piloni pe care se bazează noul Acord Basel II fac referire, în primul rând, la necesitatea menţinerii unor limite minime de capital, la o întărire a procesului supravegherii prudenţiale, precum şi la definirea unor reguli minime de disciplină de piaţă, acordând în acest sens competenţe lărgite Băncilor Centrale. Astfel, băncile naţionale vor putea solicita băncilor comerciale din jurisdicţia lor constituirea unui nivel al capitalului în exces, faţă de nivelul minim reglementat, în cazul în care identifică factori suplimentari de risc, precum:


Riscuri asociate activităţii de creditare (concentrarea pe anumite sectoare sau firme şi lipsa unei diversificări corespunzătoare a portofoliului de credite al băncii, existenţa unor puternice corelaţii între diversele credite din portofoliu etc.); 


Efectele unui ciclu economic aflat în faza de depresiune; 


Alte caracteristici nefavorabile care afectează în mod direct sau indirect sistemul bancar.

